c: application/xml

text:
MHLABUHLANGENE
Mhla tilishumi enyangeni yeNgongoni emnyakeni wanga‐1948 (10 December 1948), uMhlangano wawonkhewonkhe waMhlabuhlangene wemukela waphindze wamemetela simemetelo Sawonkhewonkhe Lesimayelana Nemalungelo Ebuntfu. LeSimemetelo sibhalwe ngalokugcwele kulamakhasi (emapheji) lalandzelako. Kulandzela Lesimiso lesingumlandvo loMhlangano‐ke wabese ukhulumisana nemave lakulenhlangano yakaMhlabuhlangene yawatjela kutsi akasakate atise bantfu mayelana nalendzaba lebhaliwe leSimemetelo aphindze futsi lamave "asakate atise labanye bantfu labatayichubela embili lendzaba ngekuyisakata, babonise labanye ngalendzaba, baphindze bayichasise etikolweni, nakuletinye takhiwo netimiso letiphatselene netemfundvo, ngaphandle kokwenta lubandlululo lolusukela kutembusave wakulawo mave noma wakuleto tifundza.
SIMEMETELO SEMHLABA WONKHE MAYELANA NEMALUNGELO EBUNTFU
SINGENISO
Njengoba
kwatiswa ngekubakhona ngekwemvelo kwesitfunti sebuntfu, nekulingana lokufananako, nangekuba nemalungelo langenakwemukwa noma langenakutsatfwa kulelo nalelo lilunga lelingumndeni webuntfu, konkhe loku‐ke kungumgogodla noma kusisekelo senkhululeko, sekwenta lokulungile nesekuba nekuthula emhlabeni wonkhe jikelele,
Nanjengoba
, kunganaki nekwedzelela emalungelo ebuntfu kugcine sekudale tento letinelunya nebulwane kwabuye futsi kwatfukutselisa nembeza wesintfu sonkhe, kwashabalalisa sifiso nekulobitela kwekutsi etikhatsini letitako sintfu sitawutfokotela kuba nenkhululeko yekukhuluma, nekukholwa, nenkhululeko yekuhlala ngaphandle kokwesaba nekweswela, konkhe loku‐ke sekumenyetelwe njengetifiso letimcoka kabi eluntfwini,
Nanjengoba‐ke
kwekutsi lomunye umuntfu akufanele kutsi aze aphoceleleke kubalekela noma ekucindzetelelekeni kutsi atsatse tinyatselo letitsite kuze atikhiphe ekuphatfweni ngelunya nangekucindzetelwa, kuze emalungelo esintfu avikeleke ngalokusemtsetfweni,
Njengoba
kumcoka kukhulisa budlelwane lobuhle emkhatsini wetive,
Nanjengoba
bantfu bakaMhlabuhlangene kulencwadzi yetivumelwano (i‐Charter) baphindze futsi bagcizelela kukholelwa kwabo esisekelweni semalungelo ebantfu, esitfuntini nasebunguyeni, nasekulinganeni kwemalungelo ebantfu besifazane nebesilisa, nasekucopheleleni ekuphakamiseni inchubekela phambili yemphakatsi, nekwenta lizinga lenhlalo libencono enkhululekweni,
Njengoba
emave langemalunga (Member States) enta sitsembiso ekufezeni, ngekubambisana naMhlabuhlangene, ekuchubekiseleni phambili inhlonipho yemhlaba wonkhe nekunakekela emalungelo ebantfu kanye nekukhululeka lokusisekelo,
Njengoba
kucondzakala lokuvamile kwalamalungelo naletinkhululeko kuyintfo lemcoka kakhulu kuze kubonakale ngalokugcwele lokwenta lesitsembiso,
Nyalo, Ngakoke, UMHLANGANO WAWONKHEWONKHE Umemetala kutsi
LESI SIMEMETELO SEMHLABA WONKHE LESIMAYELANA NEMALUNGELO EBUNTFU singatsi silizinga lelivamile lelikhomba imphumelelo yebantfu bonkhe kanye netive tonkhe, kuze kutsi ekugcineni wonkhe umuntfu ngamunye ngamunye, nemagatja anoma ngumuphi umphakatsi, ngekuhlala bacabanga ngaleSimemetelo ngaso sonkhe sikhatsi, batawuzama ngekufundzisa nekwatisa kuze bakhulise lizinga lokuba nenhlonipho mayelana nalamalungelo netinkhululeko, nangekutsatsa tinyatselo letiya embili, esiveni nasemphakatsini wetive, kuze letintfo titfole kutsi tatiwe mhlabawonkhe, tatiwe ngemiphumela nangekuvumeleka kwato nangekutsi‐ke tiyagcinwa (noma tiyentiwa), tigcine tigcinwa ngiwo onkhe emave langemalunga elenhlangano (Member States) ngekwawo tibuye futsi tigcinwe futsi ngemave langaphansi kwalamave lakulenhlangano.
INTFO YEKUCALA (1)
Bonkhe bantfu batalwa bakhululekile balingana ngalokufananako ngesitfunti nangemalungelo. Baphiwe ingcondvo nekucondza kanye nanembeza ngakoke bafanele batiphatse nekutsi baphatse nalabanye ngemoya webuzalwane.
INTFO YESIBILI (2)
Wonkhe umuntfu uvumelekile kuwo onkhe emalungelo netinkhululeko letibhalwe lapha kuleSimemetelo, ngaphandle kokubandlululwa noma nganguyiphi indlela, njengokutsi lowo muntfu akafanele abandlululwe ngenca yebuve, yembala, yebulili, yelulwimi, yelukholo, yembusave noma‐ke ngabe nganguwuphi umbono lakholelwa kuwo, buve bakhe noma umphakatsi laphuma kuwo, imphahla lanayo, kutalwa noma nalokunye lokumayelana nesikhundla saloyo muntfu.
Ngetulu kwaloko, kute lubandlululo lolungentiwa lususelwa kutembusave, kuletiphatselene nemandla etikhundla, noma‐ke kuletiphatselene nesikhundla (noma lizinga) lelolive lelikuso nalicatsaniswa nalamanye emave emhlaba wonkhe jikelele, noma‐ke kubukwe live noma sifundza lapho lomuntfu achamuka khona, noma lelolive lite mazibuse, noma lelolive linetimali, noma lelolive lite mazibuse, noma‐ke linaleminye imininingwane lekhubatako lemayelana nekutibusa.
INTFO YESITSATFU (3)
Wonkhe umuntfu unelilungelo lokuphila, lokukhululeka nekutibusela kanye nekuphepha kwakhe.
INTFO YESINE (4)
Kute namunye umuntfu lotawuphatfwa njengesigcila noma asetjentiswe njengesigcila, bugcila kanye nemsebenti wekutsengiselana ngetigcila wona‐ke awukavunyelwa noma ngabe wentiwa ngaluphi luhlobo.
INTFO YESIHLANU (5)
Kute namunye umuntfu longaphatfwa ngekuvisa buhlungu noma aphatfwe ngelunya, noma ngendlela lengenabo buntfu noma ngekumehlisa sitfunti noma ngekumjezisa.
INTFO YESITFUPHA (6)
Wonkhe umuntfu unelilungelo lekutsi abonakale kuyo yonkhe indzawo atsatfwe njengentfo lehamba embili kunemtsetfo.
INTFO YESIKHOMBISA (7)
Bonkhe bantfu bayalingana embikwemtsetfo kantsi banelilungelo lekuvikeleka ngaphansi kwemtsetfo ngaphandle kokubandlululwa. Bonkhe banelilungelo lelifananako ekuvikelekeni nasekubandlululweni lokwephula leSimemetelo, kantsi futsi‐ke bavikelekile noma ngabe ngukutiphi tindlela letingasetjentiswa tekubayenga kantsi tibe tibandlulula.
INTFO YESIPHOHLONGO (8)
Wonkhe muntfu unelilungelo lokutfola likhambi lelinemiphumela lebonakalako lelinganikwa libandla lelinelikhono ekutsetseni emacala esive ikakhulu emacaleni laphatselene netento tebudlova ekuphuleni emalungelweni lasisekelo lanawo lomuntfu, anawo ngekwemtsetfo‐mgogodla walelolive nemitsetfo yakhona.
INTFO YEMFICA (9)
Kute noma ngabe munye umuntfu longaboshwa noma ngayiphi indlela, noma abanjwe noma adzingiswe.
INTFO YELISHUMI (10)
Wonkhe umuntfu uvumelekile kutsi atfole kuviwa lokulinganako nalokufananako kantsi futsi lokungakhetsi uma lowo muntfu atekiswa licala; lelicala kufanele alitekiswe libandla lekutsetsa emacala lelingenako kukhetsa, ikakhulu uma lelibandla lizama kuncuma mayelana nemalungelo kanye netibopho takhe lomuntfu, nanoma‐ke lomuntfu atsetsiswa emacala lamabi kakhulu lamangalelwe wona.
INTFO YELISHUMI NAKUNYE (11)
Wonkhe umuntfu lobekwe licala leliphatselene nekujeziswa, lowo muntfu unelilungelo lekutsi acatjangwe njengemuntfu lomsulwa kuze kube nesiciniseko sekutsi unalo lelicala ngalokusemtsetfweni uma ngabe lomuntfu atsetsiwa lelicala phambi kwebantfu, lapho anikwe siciniseko sekutsi konkhe lokumcoka ekutivikeleni kwakhe lokuvunyelwene ngako kuyentiwa.
Kute umuntfu loyawubekwa licala lelihambelana nekujeziswa uma ngabe wente sento noma ngoba aphutse kwenta sento lesitsite lesingahambelani nekujeziswa, ngaphansi kwemtsetfo wesive newemave onkhe ngesikhatsi lomuntfu enta lesento noma angakasenti lesento. Kute futsi umuntfu longanika lomuntfu inhlawulo lematima leyendlula lenhlawulo lelayifanele anikwe yona ngalesosikhatsi uma lomuntfu enta lelo licala lelaliphatselene nekujeziswa.
INTFO YELISHUMI NAKUBILI (12)
Kute umuntfu longahlala njalo ahlushwa ngalokungekho emtsetfweni ahlushwa ngoba bantfu bangena tindzaba takhe letingesito tawonkhewonkhe, bangene tindzaba temndeni wakhe, telikhaya lakhe, noma ngekumbalela, noma‐ke ngekumsukela bahlambalaze bucotfo nesimilo salomuntfu kanye neligama lelihle lalomuntfu. Wonkhe umuntfu unalo lilungelo lekuvikeleka ngaphansi kwemtsetfo lobhekene nebantfu labatsandza kungena tindzaba talabanye noma‐ke labo labatsandza kuhlasela basukele labanye.
INTFO YELISHUMI NAKUTSATFU (13)
Wonkhe umuntfu unelilungelo nenkhululeko yekuhamba noma kunyakata nekuhlala ngekhatsi kwemcele wakulelo nalelo live.
Wonkhe umuntfu unelilungelo lekuphuma noma lekushiya noma nganguliphi live, kufake ekhatsi live lakhe latalwa kulo, nekutsi‐ke unelilungelo lekubuyela eveni lakhe.
INTFO YELISHUMI NESINE (14)
Wonkhe umuntfu uvumelekile kuyocela kukhosela nekutfola injabulo kulamanye emave nakabalekela kuhlushwa noma inhlupheko.
Lelilunglo lokuncengela noma lokucela kuyohlala kulelinye live ngeke lisetjentiswe uma ngabe lenhlupheko lecosha lomuntfu akusiyo inhlupheko lesuselwa emacaleni etembusave, noma‐ke uma ngabe lenhlupheko idalwe ngemacala ekuphula imigomo nemitsetfo yaMhlabuhlangene.
INTFO YELISHUMI NESIHLANU (15)
Wonkhe umuntfu unelilungelo lebuve.
Kute umuntfu longemukwa buve bakhe nobe afuna kubugucula.
INTFO YELISHUMI NESITFUPHA (16)
Bantfu besilisa nebesifazane lasebakhulile bafika emnyakeni logcwele, ngaphandle kwetivimbelo letisuselwa ekutseni lomuntfu wasive sini, nekutsi usive sini noma‐ke ukholwaphi, unelilungelo lokushada acale umndeni. Laba labashadile banemalungelo lalinganako nalafananako kulomshado, ngesikhatsi bahlalisana basashadile, noma‐ke ngesikhatsi sewupheliswa lomshado.
Umshado uyangenelwa kuphela uma ngabe labobantfu bakhululekile kantsi futsi banemvume yabo lephelele yekushada lomuntfu labamshadako.
Umndeni yinhlangano yemvelo nesisekelo lesiyintfo leyodvwa leyakha noma leyenta umphakatsi, umndeni‐ke unelilungelo lokulondvolotwa ngumphakatsi kanye nelive.
INTFO YELISHUMI NESIKHOMBISA (17)
Wonkhe umuntfu unelilungelo lokuba nemphahla lengeyakhe yedvwa abe futsi nemphahla layihlanganyele nalabanye.
Kute umuntfu longemukwa imphahla yakhe ngalokungekho emtsetfweni.
INTFO YELISHUMI NESIPHOHLONGO (18)
Wonkhe umuntfu unelilungelo lenkhululeko yengcondvo, yanembeza kanye neyelukholo; lelilungelo lifaka ekhatsi inkhululeko yekushintja lukholo noma inkholo, nenkhululeko, noma uyedvwa lowo muntfu noma usemphakatsini nalabanye, ekusitsekeni noma embikwebantfu, lowo muntfu uvumelekile kubonakalisa lukholo lwakhe noma inkholo yakhe ekufundziseni, enkonzweni nasekugcineni imitsetfo yekukholwa nekusontsa kwakhe.
INTFO YELISHUMI NEMFICA (19)
Wonkhe umuntfu unelilungelo lokukhuluma imibono yakhe ngenkhululeko nekukhuluma loku lafuna kukukhuluma; lelilungelo lifaka ekhatsi inkhululeko yekukholelwa emicondvweni letsite ngaphandle kokuphatanyiswa ngekufuna nekutfola nekusakata imibiko kanye nemicondvo noma ngabe ngangukuwuphi umsakato losakata tindzaba utisakata noma ngabe ngukuwuphi umncele.
INTFO YEMASHUMI LAMABILI (20)
Wonkhe umuntfu unelilungelo lenkhululeko lokuba senhlanganweni noma embutfwaneni lonekuthula
Kute umuntfu longaphocelelwa kutsi abe lilunga lanoma ngabe nguyiphi inhlangano.
INTFO YEMASHUMI LAMABILI NAKUNYE (21)
Wonkhe umuntfu unelilungelo lokuhlanganyela kuhulumende welive lakhe akwente loko ngekuba lilunga noma‐ke ngekukhetsa ngenkhululeko emalunga langammelela.
Wonkhe umuntfu uvumelekile noma unemalungelo lafananako nalalinganako ekusebentiseni tintfo letikhona letingasetjentiswa eveni lakhe.
Intsandvo yebantfu ngiyo sisekelo lesinika emandla noma ligunya emandla ahulumende; loku kufanele kushiwo ngetikhatsi letitsite nangesikhatsi selukhetfo lolungilo; lolukhetfo‐ke lona lufanele lwentiwe ngumuntfu wonkhe lapho emalungelo ekuvota entiwe ngemfihlo ngekubhala emapheshaneni, noma‐ke ngalenye indlela yekuvota lenenkhululeko nalelandzela imitsetfo yakhona yekuvota.
INTFO YEMASHUMI LAMABILI NAKUBILI (22)
Wonkhe umuntfu, njengelilunga lemphakatsi, unelilungelo lekuvikeleka emphakatsini nekutsi uvumelekile ekuboneni, ngekusebentisa imitamo leyentiwa live kanye nemave emhlaba ekuhlanganyeleni nangekulandzela imitsetfo yenhlangano kanye nemnotfo walelo nalelo live, kutemnotfo, netintfo letimayelana nekuhlalisana kahle kwebantfu emphakatsini, kanye‐ke nemalungelo emasiko nemisimeto lokunguwona anika lowomuntfu sitfunti sakhe nenkhululeko yekutfutfukisa bunguye nebuntfu bakhe.
INTFO YEMASHUMI LAMABILI NAKUTSATFU (23)
Wonkhe umuntfu unelilungelo lokusebenta, asebente umsebenti latikhetsele wona ngenkhululeko, asebente endzaweni lelungile nalefanele nalesitanako ekwenteni lomsebenti, nekuvikeleka ekuhlaleni ngoba umuntfu angenawo umsebenti.
Wonkhe umuntfu, ngaphandle kokubandlulula, unelilungelo lekutfola liholo lelilinganako nemsebenti lawentako.
Wonkhe umuntfu losebentako unelilungelo ngalokuvumelekile emtsetfweni nekutsi atfole umholo lokahle lonika siciniseko sekutsi yena kanye nemndeni wakhe bangahlala baphile imphilo lefanele, lenika sitfunti kumuntfu, nekutsi ibe nekuchitjelwa, uma kunesidzingeko, ichitjelwa nguletinye tintfo letiletsa inhlalakahle nekuvikeleka kulowo mphakatsi.
Wonkhe umuntfu unelilungelo lekucala noma lekungena enhlanganweni yetisebenti kuze kuvikeleke iminako yakhe.
INTFO YEMASHUMI LAMABILI NAKUNE (24)
Wonkhe umuntfu unelilungelo lokuphumula atsatse likhefu nekutsi ente tintfo letimjabulisako, lokufaka ekhatsi kuncishiswa kwesikhatsi sekusebenta ngekusebenta ema‐awa lalingene, noma‐ke ngekunikwa sikhatsi semaholideyi kepha abe abhadalwa lomuntfu lotsetse sikhatsi semaholideyi
INTFO YEMASHUMI LAMABILI NESIHLANU (25)
Wonkhe umuntfu unelilungelo lokuhlala kahle, ahlale ezingeni lelinetisako nalelifanele kutsi kuhlale bantfu labaphilile emtimbeni, ahlale kahle lomuntfu kanye nemdeni wakhe, kufake ekhatsi kudla, tintfo tekugcoka, tintfo tasendlini kanye netintfo tekunakekela imphilo, naletinye tintfo letitfolakala emphakatsini letingasetjentiswa, nekutsi‐ke lomuntfu unalo lilungelo lokuhlala aphephile noma ngabe akanawo umsebenti, ngesikhatsi sekugula, ngesikhatsi asakhubatekile, nasagugile noma‐ke asate tintfo tekumphilisa ngendzaba yesimo latifica asakuso langeke akwati kusivimbela yena ngekwakhe.
Bumake nebuntfwana buvumelekile kutsi butfole lusito lolutsite kanye nekunakekeleka. Bonkhe bantfwana, noma batalwe batali sebashadile kanye nalabo labatalwa ngaphandle kwemshado, bafanele batfokotele imphilo nenhlalo kantsi futsi baphindze baphatfwe bavikelwe njengawo wonkhe umuntfu lokulowo mphakatsi.
INTFO YEMASHUMI LAMABILI NESITFUPHA (26)
Wonkhe umuntfu unelilungelo lekufinyelela emfundvweni. Imfundvo ifanele ingabhadalelwa, ikakhulu eminyakeni lesephansi nasetigabeni letitisekelo. Imfundvo yalabancane ifanele yentiwe ibe sibopho kwekutsi itfolwe nguwonkhe wonkhe. Imfundvo lefaka kuceceshwa ekhatsi nalena lefaka I‐thekhinoloji (kusetjentiswa kwemishini emsebentini) kufanele kutsi itfolakale ngalokuvamile, nemfundvo lephakeme nayo‐ke ifanele itfolakale, bonkhe bafinyelele kuyo ngoba bafanele kufinyelela kuyo.
Imfundvo ifanele icondziswe ekutfutfukiseni buntfu bonkhe bemuntfu, nasekuciniseni ekuhlonipheni emalungelo ebuntfu kanye nenkhululeko lesisekelo. Ifanele ichubele embili kuva nekucondza, kubeketela nebuhlobo bebungane phakatsi kwato tonkhe tive, emabandla etive newelukholo, kantsi futsi bafanele bachube umsebenti waMhlabuhlangene kuze kutfolakale kuthula nelucolo.
Batali banelilungelo lelihamba embili ekukhetseni luhlobo lwemfundvo labafuna ifundziswe bantfwa babo.
INTFO YEMASHUMI LAMABILI NELISONTFO (27)
Wonkhe umuntfu unelilungelo lokuhlanganyelwa ngekukhululeka emphilweni yemasiko nemisimeto emphakatsi wakhe, atijabulise atfokotele imisebenti yebuciko abuye futsi ahlanganyele abelane entfutfukweni leyiletfwa ngutesayensi abuye futsi ahlanganyele abelane ngelusito nangetinzuzo letiphuma noma letitfolakala kuyo.
Wonkhe umuntfu unelilungelo lekuvikela bucotfo nemphahla layitsandzako nalayinakako lephuma noma nganguyiphi isayensi, noma nganguluphi luhlobo lwalokubhaliwe ngebungcweti kubhalwe noma kwentiwe ngulowo muntfu.
INTFO YEMASHUMI LAMABILI NESIPHOHLONGO (28)
Wonkhe umuntfu uvumelekile kutsi ahlale imphilo lehlalwa bantfu bonkhe, nangendlela lehlalwa bantfu bonkhe emaveni etive ngetive lapho khona emalungelo nenkhululeko atfolakala entiwa khona njengoba abhalwe lapha kuleSimemetelo.
INTFO YEMASHUMI LAMABILI NEMFICA (29)
Wonkhe umuntfu unesibopho emphakatsini lapho kukhula, kukhululeka nekutfutfuka kwebuntfu bakhe lowo muntfu kwentekele lowo mphakatsi.
Ekusebentiseni emalungelo akhe nenkhululeko yakhe lomuntfu, wonkhe umuntfu ufanele awasebentise emalungelo akhe ngaphandle kokudzelela nekungahloniphi emalungelo nenkhululeko yalomunye umuntfu ngoba onkhe emalungelo nenkhululeko yebantfu kufanele kuvikeleke ngekuwavuma, kuwatisa nekuwahlonipha lawo malungelo nenkhululeko yalabanye, nekutsi afike ezingeni lelitsite letintfo leliwanika bucotfo, indlela yekuhlala ngekwemtsetfo emphakatsini lobuswa ngendlela yelinyenti.
Lamalungelo nalenkhululeko akufanele kusetjentiswe ngendlela lephambene nemitsetfo netisusa takaMhlabuhlangene.
INTFO YEMASHUMI LAMATSATFU (30)
Kute kuleSimemetelo lokungachazwa ngendlela yekutsi lemitsetfo yentelwe noma ishayelwe emave latsite, noma emacembu latsite, noma umuntfu lotsite, kodvwa‐ke bonkhe labantfu abanalo lilungelo lekutifaka emsebentini noma entfweni nome bente sento lesitsite basenta ngoba bacondze kubulala noma nganguliphi lemalungelo netinkhululeko lokubhalwe ngato kuleliphepha.


c: text/html

text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
5 Ungayikhahlameti indvodza lendzala. Kepha yiyale njengeyihlo, labadvuna labasebasha ubayale njengabomnakenu,
2 bafati lasebakhulile njengabonyoko, nalabasikati labasebasha ubayale njengabodzadzewenu ngabo bonkhe bumsulwa.
3 Bacabangele bafelokati lababafelokati mbamba.
4 Kodvwa nangabe umfelokati anebantfwana nome batukulu, abacale bafundze kubonisa kwesaba Nkulunkulu emakhaya, futsi babuyisele kubatali nakubogogo nabomkhulu babo loko lokubafanele, ngobe loku kuyemukeleka kuNkulunkulu.
5 Umfati longumfelokati nalongenabani ubeka litsemba lakhe kuNkulunkulu, aphikelele ekuncuseni nasemithantazweni busuku nemini.
6 Kodvwa loyo lotinikela enkhanukweni usuke afile nanobe aphila.
7 Ngako-ke chubeka ubanika lemiyalo kuze bangasoleki.
8 Ecinisweni, nangabe umuntfu angabanakekeli lababakhe, ikakhulukati bendlu yakhe, ukuphikile kukholwa futsi mubi kakhulu kunemuntfu longakholwa.
9 Umfelokati kufanele afakwe eluhlwini nangabe angekho ngaphansi kweminyaka lengemashumi lasitfupha budzala, nangabe abenendvodza yinye,
10 atiwa ngemisebenti lemihle, akhulise bantfwana, nangabe bekemukela tihambi, ageza tinyawo talabangcwele, asita labahluphekile, futsi atinikela kuyo yonkhe imisebenti lemihle.
11 Ngakulokunye, ningabafaki eluhlwini bafelokati labasebasha, ngobe kutsi lapho tinkhanuko tabo tiphatamisa buhlobo babo naKhristu bafune kushada.
12 Batawutfola sehlulelo ngekutsi basephulile setsembiso sabo sasekucaleni.
13 Ngesikhatsi lesifanako babese bayavilapha, futsi batfunge imiti; abagcini ngekuvilapha kuphela, kodvwa bayahleba, batifake etindzabeni tebantfu, bakhulume nangetintfo letingabafuni.
14 Ngako ngifisa kutsi bafelokati labasebasha bashade, batale bantfwana, banakekele emakhaya abo, futsi bangamniki umphikisi litfuba lekukhuluma kabi.
15 Ecinisweni, labanye sebavele baphambukile balandzela Sathane.
16 Nangabe umfati lokholwako anetihlobo letibafelokati, akatisite kuze libandla lingatfwali matima, khona litewukwati kusita bafelokati labangenabani.
17 Emadvodza lamadzala lengamela ngendlela lekahle kufanele atsatfwe njengalafanelwe ludvumo lolukhulu, ikakhulukati lawo lasebenta kamatima ekukhulumeni nasekufundziseni.
18 Ngobe umbhalo utsi: “Ungayifaki sifonyo inkhabi nayibhula”; uphindze utsi: “Sisebenti sifanelwe liholo laso.”
19 Ungatemukeli tinsolo letibekwa indvodza lendzala, ngaphandle nakunebufakazi bebantfu lababili nome labatsatfu.
20 Bantfu labenta sono bakhalimele embikwabo bonkhe lababukile, kuze kube secwayiso kulabanye.
21 Ngiyakuyalisisa embikwaNkulunkulu naKhristu Jesu kanye netingilosi letikhetsiwe, kutsi ugcine leticondziso ngaphandle kwekubandlulula nobe kukhetsa.
22 Ungajaki kubeka nobe ngumuphi umuntfu tandla, futsi ungahlanganyeli etonweni talabanye, kodvwa tigcine umsulwa.
23 Ungasanatsi emanti kuphela, kodvwa natsa neliwayini lelincane ngenca yesisu sakho nangenca yekugula kanyenti.
24 Tono talabanye bantfu tisebaleni futsi tivele tibayise ekwehlulelweni, kodvwa talabanye tibonakala ngekuhamba kwesikhatsi.
25 Ngendlela lefanako, imisebenti lemihle isebaleni, naleyo lengabonakali ngeke ihlale ifihlekile.
Tfumela
Tfumela
I-NEW WORLD TRANSLATION OF THE HOLY SCRIPTURES
1 Thimothi 5
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Siphetfo
Kuke kwenteke yini ukhumbule tikhatsi letimnandzi lebewunato nebantfu baJehova, lokungahlanganisa umhlangano welibandla lokhutsatako, umhlangano wesifundza lowakujabulisa, lokuhlangenwe nako lokumnandzi kwasensimini, nobe inconciswano lemnandzi lowaba nayo nemzalwane? Usengakamkhohlwa Jehova futsi naye akakukhohlwa. Ngelutsandvo ukhumbula umsebenti lowamentela wona ngekwetsembeka. Ngetulu kwaloko uyakulangatelela kukusita ubuyele kuye.
Jehova utsi: “Mine ngekwami ngitatifunela letimvu tami, ngitelusele. Njengemelusi nakeluse umhlambi wetimvu takhe losakatekile, nakanato, kanjalo nami ngiyawutelusela timvu tami. Ngiyawutephula kuto tonkhe tindzawo lapho tisakatelwe khona.”


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
6 Bantfwana, lalelani batali benu eNkhosini, ngobe loku kulungile.
2 “Hlonipha uyihlo nenyoko”; lona ngumyalo wekucala lonesetsembiso lesitsi:
3 “Kuze kukuhambele kahle, futsi uphile sikhatsi lesidze emhlabeni.”
4 Nani bobabe, ningabacansuli bantfwana benu, kodvwa chubekani nibakhulisa ngekubayala nangesicondziso saJehova.
5 Tigcili, lalelani labo labaniphetse emhlabeni, ngekwesaba nangekutfutfumela kanye nangenhlitiyo lecotfo, kube shengatsi kukuKhristu,
6 ningakwenti nanibukiwe kuphela kuze nje nijabulise bantfu, kodvwa njengetigcili taKhristu, nente intsandvo yaNkulunkulu ngemphefumulo wonkhe.
7 Sebentani ninesimo lesihle, kube shengatsi nentela Jehova hhayi bantfu,
8 ngobe niyati kutsi nobe yini lenhle umuntfu layentako, Jehova utawuphindze amnike yona, ngisho nobe asigcili nobe akhululekile.
9 Nani nine leniphetse, chubekani nibaphatsa ngendlela lefanako, niyekele kubasongela, ngobe niyati kutsi iNkhosi yenu neyabo isezulwini, futsi ayikhetsi.
10 Kwekugcina, chubekani nitfola emandla eNkhosini nasemandleni ayo lamakhulu.
11 Gcokani tembatfo temphi letiphelele letivela kuNkulunkulu, kuze nitewukhona kumelana ngalokucinile nemachinga aDeveli;
12 ngobe siyalwa, kodvwa asilwi nengati nenyama, kepha silwa nabohulumende, nalabanemagunya, nebabusi balelive lebumnyama, kanye nemabutfo emimoya lemibi etindzaweni tasezulwini.
13 Ngaleso sizatfu, gcokani tembatfo temphi letiphelele letivela kuNkulunkulu, kuze nitewukhona kulwa ngelilanga lelibi, kutsi nasenicedze konkhe, nikwati kuma nicine.
14 Ngako-ke manini nicine, liciniso liboshwe etinkhalo tenu njengelibhande, futsi nifake sivikelo sesifuba lesikulunga,
15 netinyawo tenu tigcokiswe kulungela kumemetela tindzaba letimnandzi tekuthula.
16 Kuto tonkhe timo, tsatsani sihlangu lesikhulu sekukholwa, lenitawucima ngaso tonkhe tikhali letivutsako talomubi.
17 Tsatsani nesigcoko sekutivikela sensindziso, nenkemba yemoya, lokulivi laNkulunkulu,
18 futsi ngato tonkhe tinhlobo temthantazo nekuncusa nichubeke nithantaza njalo ngemoya. Ngako-ke hlalani niphapheme ngaso sonkhe sikhatsi, nincusela bonkhe labangcwele,
19 nami ningincusele, kuze kutsi nangivula umlomo wami ngikhone kukhuluma ngenkhululeko nangiyenta yatiwe imfihlo lengcwele yetindzaba letimnandzi,
20 lengilincusa layo lelisetinketaneni; khona ngitewukhuluma ngayo ngesibindzi njengobe kufanele ngente.
21 Kuze nati konkhe ngami nekutsi nginjani emphilweni, Thikhikhusi umzalwane lotsandzekako nenceku yeNkhosi leyetsembekile utanitjela konkhe.
22 Ngimtfumela loko kini, kute nati kutsi sinjani, futsi advudvute tinhlitiyo tenu.
23 Shengatsi bazalwane bangaba nekuthula nelutsandvo nekukholwa lokuvela kuNkulunkulu longuBabe, naseNkhosini Jesu Khristu.
24 Umusa waNkulunkulu awube nabo bonkhe labanelutsandvo lolungapheli ngeNkhosi yetfu Jesu Khristu.
Tfumela
Tfumela
I-NEW WORLD TRANSLATION OF THE HOLY SCRIPTURES
Efesu 6
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kusetjentiswa Kwemininingwane Yakho
Imininingwane Yakho
Imininingwane yakho leyimfihlo loyitfumela kulelikhasi langcondvomshini isetjentiswa yi-Watchtower Bible and Tract Society of New York, Inc., nobe letinye tinhlangano letibambisene nayo lokuhambisana nalokuchazelwe losebentisa lelikhasi langcondvomshini ngesikhatsi ayitfumela. I-Watchtower Bible and Tract Society of New York, Inc. ayimniketi lomunye umuntfu imininingwane yakho ngaphandle nangabe kunesidzingo nobe kuze ikunike lusito loludzingako. Ngetulu kwaloko imininingwane yakho ingayendlulisela nangabe kunesidzingo sekwenta njalo kuze kunakekelwe tindzaba letiphatselene nemitsetfo, timiso, kukhwabanisa, tekuphepha kanye netebuchwephesha. Angeke kwenteke kutsi imininingwane yakho lositfumelele yona siyitsengise nobe sibhadalise ngayo.
Likheli Leliposi Lembane (E-mail Address)
Likheli leliposi lembane lositfumelela lona nawuvula i-akhawunti kulelikhasi langcondvomshini litawusetjentiselwa kuchumana nawe mayelana nale-akhawunti. Sibonelo kutsi, nakwenteka ukhohlwa ligama le-akhawunti yakho (user name) noma inombolo longena ngayo leyimfihlo (password), utawutfunyelelwa umlayeto ekhelini lakho leliposi lembane lowalibhalisa.
Umlandvo Wakho Wekuyisebentisa (Cookies)
Umlandvo Wakho Wekuyisebentisa uvame kusetjentiselwa kukhumbula loku lowakukhetsa nawucala kusebentisa lelikhasi. Sibonelo kutsi lulwimi lokhetsa kulusebentisa nawungena kulelikhasi luyalondvolotwa kuze nawuphindze ungena kulo usebentise lona. Imininingwane yakho ayigcinwa kulomlandvo.
Luhlelo lwe-Active Scripting nobe Iwe-JavaScript
Luhlelo lwangcondvomshini lwekufundza tintfo (Scripting) lusetjentiselwa kutfutfukisa kusebenta kwalelikhasi. Kusebentisa loluhlelo kwenta lelikhasi likhone kuniketa umuntfu lolisebentisako kwatiswa lokudzingekako ngekushesha. Loluhlelo alusetjentiselwa kutsi lelikhasi lifake tinhlelo letitsite kungcondvomshini wemuntfu nome kutfola imininingwane yemuntfu ngaphandle kwemvume yakhe.
Luhlelo lwe-Active scripting nome lwe-JavaScript kufanele luvunyelwe ku-Internet yakho kuze letinye tincenye talelikhasi tisebente kahle. Emakheli e-Internet lamanyenti (browsers) ayaluvumela loluhlelo nome angaluvumeli kulamanye emakhasi angcondvomshini. Ngena endzaweni lenemininingwane leneticondziso kuze ufundze indlela yekuyisebentisa.
Nangabe kunesidzingo sekutsi sishintje indlela lesisebentisa ngayo imininingwane yakho sitawubhala leto tingucuko kulelikhasi kuze uhlale wati kutsi sitsatsa luhlobo lolunjani lwemininingwane nendlela lesiyisebentisa ngayo.


text:
Sifundvo 13
Ngutiphi Tindzaba Letimnandzi Letimayelana Nenkholo?
1. Tonkhe tinkholo tiyemukeleka yini?
Kuto tonkhe tinkholo bakhona bantfu labakahle. Kutindzaba letimnandzi kutsi Nkulunkulu uyababona labo bantfu futsi uyabakhatsalela. Kodvwa kuvisa buhlungu kutsi inkholo isetjentiswe kabi. (2 Khor. 4:3, 4; 11:13-15) Lomunye umbiko wetindzaba uveta kutsi letinye tinkholo tihlanganyela ebuphekuleni, ekubulaweni kwetive, etimphini, nasekuhlukunyetweni kwebantfwana. Loko kubavisa buhlungu lobukhulu bantfu labakholwa ngebucotfo kuNkulunkulu!
Njengobe inkholo yeliciniso ikhatimulisa Nkulunkulu, inkholo yemanga yenta tintfo letingamjabulisi. Ifundzisa tintfo letingekho eBhayibhelini, lokutimfundziso letifaka ekhatsi emanga lamayelana naNkulunkulu kanye nangalabafile. Kodvwa Jehova ufuna kutsi bantfu bati liciniso ngaye.
2. Ngutiphi tindzaba letimnandzi letimayelana nenkholo?
Kuyajabulisa kwati kutsi Nkulunkulu akayengwa tinkholo letitsi tiyamtsandza kodvwa tibe titsandza live laSathane. (Jakobe 4:4) Nalikhuluma ngato tonkhe tinkholo temanga, LiVi laNkulunkulu litsi ‘tiyiBhabhulona leNkhulu.’ IBhabhulona bekungumuti wasendvulo wangemuva kwaZamcolo ngesikhatsi saNowa, lokwacala kuwo inkholo yemanga. Madvutane, Nkulunkulu utaticedza ngekushesha tonkhe tinkholo letidukisa futsi leticindzetela bantfu.
Kodvwa kunetindzaba letimnandzi letengetiwe, ngobe Jehova akakabakhohlwa bantfu labacotfo labasetinkholweni temanga letigcwele kuwo wonkhe umhlaba. Kunaloko, uyabahlanganisa ngekutsi abafundzise liciniso.
3. Bantfu labacotfo kufanele benteni?
Jehova uyabakhatsalela bantfu labalitsandzako liciniso kanye nebuhle. Ubayala kutsi bashiye inkholo yemanga. Bantfu labamtsandzako Nkulunkulu batimisele kwenta lushintjo lolunjalo kute bamjabulise.
Elikhulwini lekucala leminyaka, ngesikhatsi bantfu beva baphostoli bakhuluma ngetindzaba letimnandzi teMbuso, basabela ngekujabula. Bafundza indlela lensha yekuphila kuJehova, lokuyindlela lejabulisako futsi lenenjongo kanye nelitsemba. Basibonelo lesihle kitsi lamuhla ngobe batemukela letindzaba letimnandzi, futsi babeka Jehova endzaweni yekucala ekuphileni kwabo.
Jehova uyabemukela njengetikhonti takhe labo labayishiyako inkholo yemanga. Nangabe usemukela simemo saJehova semusa, utawuba ngumngani wakhe, utawutfola umndeni lomusha nalonelutsandvo wetikhonti takhe, futsi utawutfola nekuphila lokuphakadze.
4. Nkulunkulu utayiletsa njani injabulo kuyo yonkhe indzawo?
Kutindzaba letimnandzi kwati kutsi inkholo yemanga itawehlulelwa. Loku kutawusho kukhululwa kwebantfu ekucindzetelekeni. Inkholo yemanga angeke iphindze idukise futsi yehlukanise bantfu. Wonkhe umuntfu lophilako uyawuhlanganyela ekukhonteni Nkulunkulu weliciniso.
Fundza Kabanti
Lifundzisani Mbambambamba LiBhayibheli?
Indlela Yekukhonta Nkulunkulu Leyemukelekile Kuye
Fundza ngetindlela letisitfupha letiveta labo labasenkholweni yeliciniso.
Lifundzisani Mbambambamba LiBhayibheli?
Melela Inkholo Yeliciniso
Ngubuphi bumatima longase uhlangabetane nabo nawuchazela labanye tinkholelo takho? Ungakwenta njani loko ngaphandle kwekubakhuba?


text:
SICONGOSEKULINDZA —LESIFUNDVWAKO
March 2016
Lomagazini ucuketse tihloko letitawufundvwa kusukeka ngaMay 2 kuya kuMay 29, 2016.
Ungasita Yini Ebandleni Lokulo?
Ungawukhombisa njani umoya wetitfunywa telivengeli ebandleni lokulo?
Bantfu Labasha
—Nikulungele Yini Kubhajatiswa?
Imibuto lemitsatfu ingakusita kutsi wente sincumo.
Bantfu Labasha
—Ningatilungiselela Njani Kutsi Nibhajatiswe?
Kutsiwani nangabe ungaciniseki kutsi ukulungele? Nobe kutsiwani nangabe ufuna kubhajatiswa kodvwa batali bakho bacabanga kutsi kusafanele ume kancane?
Ungasifaka Njani Sandla Ekuciniseni Bunye Betfu Njengobe SingemaKhristu?
Umbono lobhalwe kuSembulo sehluko 9 ugcizelela kubaluleka kwekuba nebunye.
Jehova Ucondzisa Bantfu Bakhe Endleleni Yekuphila
Singakhombisa njani kutsi sitsembele kuJehova kute asicondzise?
Imibuto Levela Kubafundzi
Bantfu baNkulunkulu batfunjwa nini yiBhabhulona Lenkhulu? Ngesikhatsi Sathane etama kulinga Jesu, wamyisa ethempelini mbamba yini nobe wamkhombisa embonweni lelithempeli?


text:
SIFUNDVO 21
Iyini IBethel?
Ligama lesiHebheru lelitsi Bethel lisho ‘iNdlu yaNkulunkulu.’ (Genesisi 28:17, 19, umbhalo longentasi ku-Rbi8-E) Leligama liyatifanela takhiwo taboFakazi BaJehova letakhiwe emhlabeni wonkhe lapho umsebenti wekushumayela ucondziswa futsi usekelwe khona. Sigungu Lesibusako sisendlunkhulu yemhlaba wonkhe eNew York State, eMelika, futsi sicondzisa umsebenti lowentiwa emagatjeni lasemaveni lamanyenti. Njengelicembu, labo labasebenta kulamagatja batiwa ngekutsi ngemalunga emndeni waseBethel. Njengemndeni, bahlala ndzawonye, basebente ndzawonye, badle, baphindze bafundze liBhayibheli ndzawonye ngebunye.—Tihlabelelo 133:1.
Iyindzawo lekhetsekile lapho emalunga emndeni asebenta khona ngekutinikela. Kuwo onkhe emaBethel, kunebazalwane nabodzadze labangemaKhristu latinikele kutsi ente intsandvo yaNkulunkulu futsi akhonte yena sikhatsi sonkhe. (Matewu 6:33) Akekho kuwo lotfola umholo ekupheleni kwenyanga, kodvwa bonkhe baniketwa indzawo lekahle yekuhlala baphindze batfole kudla nemadlana lencane yekunakekela tidzingo tabo. Bonkhe labaseBethel babelwe umsebenti lotsite, kungaba sehhovisi, ekhishini nobe endzaweni yekudlela. Labanye basebenta lapho kushicilelwa khona tincwadzi nobe lapho kuhlanganiswa khona emakhasi etincwadzi, labanye bahlanta tindlu tekuhlala, labanye basebenta lapho kuwashwa khona timphahla, labanye banakekela sakhiwo naleminye imisebenti.
Yindzawo lematasatasa lesekela umsebenti wekushumayela ngeMbuso. Umgomo loyinhloko wemaBethel kwenta emaciniso eliBhayibheli afinyelele kubantfu labanyenti. Lencwajana loyifundzako ibufakazi baloko. Ibhalwe ngekucondzisa kweSigungu Lesibusako, yendluliselwa ngeluhlelo lwabongcondvomshini kubahumushi labanyenti emhlabeni wonkhe, yashicilelwa kusetjentiswa imishini lenemandla nesivinini lesikhulu kumaBethel lamanyenti, yabese itfunyelwa emabandleni lange-tulu kwa-110 000. Kuko konkhe loku, imindeni yaseBethel iniketa lusito lolufanele kute kusekelwe lomsebenti lophutfumako wekushumayela tindzaba letimnandzi.—Makho 13:10.
Bobani labasebenta eBethel, futsi basekelwa njani?
Ngumuphi umsebenti lophutfumako losekelwa nguloko lokwentiwa eBethel?


text:
KUPHILA KWEMAKHRISTU NEMSEBENTI WAWO–INCWAJANA YEKUBHALELA EMIHLANGANWENI July 2016
Tinshumayelo Letisibonelo
Longakusho nawuniketa umuntfu Sicongosekulindza kanye nencwajana letsi Tindzaba Letimnandzi Letivela KuNkulunkulu. Sebentisa letibonelo kute wakhe takho tinshumayelo.
UMCEBO LOSEVINI LANKULUNKULU
Dvumisani Jehova, Loyilalelako Imithantazo Ayiphendvule
Kungani kukuhle kutsi wente tetsembiso kuNkulunkulu ngemthantazo? Ungakhombisa njani kutsi uyametsemba Jehova emithantazweni? (Tihlabelelo 61-65)
KUPHILA KWEMAKHRISTU
Kuphila Lokulula Kusisita Kutsi Sidvumise Nkulunkulu
Kwenta kuphila kwakho kube lula kungakusita kutsi wenteni? Ungayilingisa njani indlela Jesu bekaphila ngayo?
UMCEBO LOSEVINI LANKULUNKULU
Bantfu BaJehova Bakukhutsalele Kukhonta Kweliciniso
Kukhutsalela kukhonta Nkulunkulu kwaDavide kusifundzisani? Kukhutsalela kukhonta kweliciniso kushukumisela kutsi senteni? (Tihlabelelo 69-72)
KUPHILA KWEMAKHRISTU
Ungakwetama Yini Umnyaka Munye Nje?
Kuphila lokujabulisako netibusiso kutawutfolwa ngulabo labatimisele kwetama.
KUPHILA KWEMAKHRISTU
Luhlelo Lwebuhlahlandlela Lobuvamile
Ungahle umangale kutsi labete sikhatsi nalababutsakatsaka nabo bangaba ngemahlahlandlela lavamile.
UMCEBO LOSEVINI LANKULUNKULU
Khumbula Imisebenti YaJehova
Imisebenti yaJehova ifaka ekhatsi ini? Kuzindla ngemisebenti yaNkulunkulu kungasizuzisa njani? (Tihlabelelos 74-78)
UMCEBO LOSEVINI LANKULUNKULU
Ngubani Umuntfu Lobaluleke Kakhulu Ekuphileni Kwakho?
Umbhali weTihlabelelo 83 wakhombisa kutsi Jehova Nkulunkulu abengumuntfu lobaluleke kakhulu ekuphileni kwakhe. Singakhombisa njani kutsi loku kuliciniso ekuphileni kwetfu?


text:
SEHLUKO 11
Yini Leyenta Kube Nekuhlupheka Lokungaka?
1, 2. Yini bantfu labanyenti labatibuta yona?
IMITI ibhidlitwa yi-tsunami. Indvodza idubula bantfu esontfweni, labanye bayalimala kantsi labanye bayafa. Sifo semdlavuza sibulala make webantfwana labasihlanu, basala batintsandzane.
2 Nakwenteka tintfo letinjalo bantfu labanyenti bavame kutibuta kutsi kwentekelani. Bantfu labanyenti bayatibuta kutsi kubangelwa yini kutsi bantfu banyanyane kangaka baphindze bahlupheke. Wena uke watibuta yini ngaloko?
3, 4. (a) Habakhuki wabuta miphi imibuto? (b) Jehova wamphendvula watsini?
3 LiBhayibheli liveta kutsi bantfu lebebakholwa kuNkulunkulu bebatibuta imibuto lenjalo. Sibonelo saloko kutsi umphrofethi Habakhuki wabuta Jehova watsi: “Wentelani kutsi ngibone bubi lobungaka? Ukubeketelelani kuhlushwa kwalabacindzetelekile? Imbhubhiso nebudlwangudlwangu busembikwami njalo; kukhona kulwa nekubanga lokunyenti.”—Habakhuki 1:3.
4 KuHabakhuki 2:2, 3 sifundza ngendlela Jehova lawuphendvula ngayo umbuto waHabakhuki kanye nangesetsembiso sakhe sekutsi utasilungisa lesimo. Jehova ubatsandza kakhulu bantfu. LiBhayibheli litsi: “Uyanikhatsalela.” (1 Phetro 5:7) Ecinisweni, Nkulunkulu ukwenyanya kakhulu kuhlupheka kwendlula indlela tsine lesikwenyanya ngayo. (Isaya 55:8, 9) Ase sicoce ngembuto lotsi: Yini leyenta kube nekuhlupheka lokungaka?
YINI LEBANGELA LOKUHLUPHEKA LOKUNGAKA?
5. Bafundisi labanyenti benkholo batsi kubangelwa yini kuhlupheka? Lifundzisani liBhayibheli?
5 Bafundisi, baphristi kanye nebantfu labafundzisa ngenkholo bavame kutsi kuyitsandvo yaNkulunkulu kutsi bantfu bahlupheke. Labanye babo batsi konkhe lokwehlela umuntfu, lokufaka ekhatsi tinhlekelele sekuvele kuncunywe nguNkulunkulu futsi ngeke sicondze kutsi kubangelwa yini. Labanye bangase batsi bantfu lokufaka ekhatsi netinswane tiyafa kute tibe naNkulunkulu ezulwini. Kodvwa loko kungemanga. Nkulunkulu akatibangeli tintfo letimbi. LiBhayibheli litsi: “Akube khashane naNkulunkulu kuba ngumenti walokubi, kwenta bubi akube khashane naSomandla.”—Jobe 34:10.
6. Yini lebangela bantfu labanyenti basole Nkulunkulu ngekuhlupheka lokusemhlabeni?
6 Bantfu labanyenti basola Nkulunkulu ngekuhlupheka lokukhona ngoba bacabanga kutsi nguye lobusa umhlaba. Kodvwa njengoba sifundzile eSehlukweni 3, nguSathane Develi lobusa lomhlaba.
7, 8. Yini lebangela kuhlupheka lokungaka emhlabeni?
7 LiBhayibheli lisitjela kutsi “lonkhe live lisemandleni alomubi.” (1 Johane 5:19) Sathane umbusi walelive uyingoti futsi unelunya. Nguye “lodukisa umhlaba wonkhe.” (Sembulo 12:9) Bantfu labanyenti bayamlingisa. Loko ngulokunye lokubangela kutsi lomhlaba ugcwale emanga, inzondo nelunya.
8 Kunaletinye tizatfu letibangela kutsi kube nekuhlupheka lokungaka emhlabeni. Ngemuva kwekuhlubuka, bo-Adamu na-Eva batselela bantfwababo sono. Sono sibangela kutsi bantfu bangaphatsani kahle. Bavamise kufuna kuba ncono kunalabanye. Bayalwa, baya etimphini baphindze bacindzetele labanye. (Umshumayeli 4:1; 8:9) Ngalesinye sikhatsi bantfu bayahlupheka ngenca ‘yesikhatsi nematfuba.’ (Umshumayeli 9:11) Bantfu behlelwa tingoti nobe tintfo letimbi nangabe bona bebakuleyo ndzawo ngalesikhatsi tenteka.
9. Yini lesenta singangabati kutsi Nkulunkulu unesizatfu lesihle sekuvumela kuhlupheka?
9 Jehova akwenteki abangele bubi. Akukafaneli simsole ngetimphi letikhona, budlova kanye nekuphatfwa kabi kwebantfu. Akusuye Nkulunkulu lobangela kutamatama kwemhlaba, tikhukhula kanye netiphepho. Kodvwa kungenteka uyatibuta kutsi, ‘Nangabe Nkulunkulu anemandla kunako konkhe lokukhona emhlabeni, akativimbeli ngani tonkhe letintfo letimbi letentekako?’ Siyati kutsi Nkulunkulu unendzaba kakhulu natsi, ngako asingabati kutsi unesizatfu lesihle sekuvumela kuhlupheka kwanyalo.—1 Johane 4:8.
SIZATFU LESENTA NKULUNKULU AVUMELE KUHLUPHEKA
10. Yini Sathane labefuna bo-Adamu na-Eva bayicabange ngaJehova?
10 Sathane wadukisa bo-Adamu na-Eva ensimini yase-Edeni. Watsi Nkulunkulu unguMbusi lomubi, futsi kukhona lokuhle labafihlela kona bo-Adamu na-Eva. Sathane abefuna bacabange kutsi yena angababusa kancono kunaJehova nekutsi bebangamdzingi Nkulunkulu.—Genesisi 3:2-5; fundza liphuzu 27 ngephasi kwesihloko lesitsi Imininingwane Lesekugcineni.
11. Ngumuphi umbuto lekufanele siwuphendvule?
11 Bo-Adamu na-Eva abazange bamlalele Jehova. Bebacabanga kutsi bangakhona kutikhetsela bona kutsi ngukuphi lokuhle nalokubi. Jehova abetawukhombisa njani kutsi letihlubuki betinemanga futsi ukwati kancono lokusilungelako?
12, 13. (a) Yini leyenta Jehova wangababhubhisi ngaleso sikhatsi bo-Adamu na-Eva? (b) Jehova umvumeleleni Sathane kutsi abuse lomhlaba nekutsi bantfu batibuse?
12 Jehova akazange ababhubhise ngaleso sikhatsi bo-Adamu na-Eva, kodvwa wabayekela baba nebantfwana. Bantfwana babo bebangakhona kutikhetsela kutsi bafuna kubuswa ngubani emkhatsini waJehova naSathane. Jehova bekahlose kutsi lomhlaba ugcwale bantfu labete sono. Loko bekutawenteka ngisho nome Sathane abengetama kangakanani kukuvimba.—Genesisi 1:28; Isaya 55:10, 11.
13 Bekubukele tigidzi tetingilosi ngesikhatsi Sathane akhuluma emanga ngaJehova. (Jobe 38:7; Danyela 7:10) Jehova wase uniketa Sathane litfuba lekukhombisa kutsi kwakuliciniso yini loko labemsola ngako. Waphindze waniketa bantfu litfuba lekutsi batibuse bacondziswa nguSathane kute batibonele kutsi bangaphumelela yini ngaphandle kwakhe.
14. Yini lesiyibonile njengobe sikhatsi sichubeka?
14 Bantfu sebetame iminyaka leminyenti kutibusa kodvwa behlulekile. Kuyabonakala kutsi Sathane bekanemanga. Bantfu bayakudzinga kucondziswa nguNkulunkulu. Abecinisile umphrofethi Jeremiya nakatsi: “Awu, Simakadze, ngiyati kutsi kute umuntfu lotiphatsele yena imphilo yakhe. Akusiko kwemuntfu kutsi aticondzisele yena tinyatselo takhe.”—Jeremiya 10:23.
YINI LEYENTE JEHOVA WABEKETELA SIKHATSI LESIDZE KANGAKA?
15, 16. (a) Yini leyente Jehova wabeketelela bubi sikhatsi lesidze kangaka? (b) Jehova akatilungisi ngani tinkinga letibangelwa nguSathane?
15 Yini leyente Jehova wabeketelela bubi sikhatsi lesidze kangaka? Akaticedzi ngani tintfo letimbi? Kutsetse sikhatsi lesidze kutsi kubonakale kutsi Sathane uyehluleka kubusa. Bantfu sebetame tonkhe tinhlobo tabohulumende, kodvwa tonkhe tehlulekile. Sekwandze kakhulu kweswela, lubandlululo, bugebengu kanye netimphi ngisho noma isayensi kanye netebucwephesha sekutfutfukile. Asikhoni kutibusa ngaphandle kwekusitwa nguNkulunkulu.
16 Noma kunjalo, Jehova akatilungisi tinkinga letibangelwa nguSathane ngobe loko bekungasho kutsi Jehova ubambisene naye, intfo langayuze ayente. Loko bekungenta nebantfu bacabange kutsi bangakhona kutibusa ngaphandle kwekusitwa nguNkulunkulu. Kodvwa loko kungemanga laluhlata futsi Jehova akahambisani nako. Akawacambi emanga.—Hebheru 6:18.
17, 18. Yini Jehova latayenta kute alungise lomonakalo lobangelwe nguSathane?
17 Jehova angawulungisa wonkhe yini umonakalo lobangelwe kutibusa kwebantfu bacondziswa nguSathane? Yebo, ngobe kuNkulunkulu tonkhe tintfo tingenteka. Jehova wati kahle kutsi kunini lapho emanga aSathane atawubekwa khona onkhe ebaleni. Jehova utawubese wenta umhlaba ube lipharadisi njengobe bekuyinjongo yakhe kusukela ekucaleni. Bonkhe “labasemathuneni” batawuvuswa. (Johane 5:28, 29) Bantfu angeke baphindze bagule noma bafe. Jesu utawulungisa wonkhe umonakalo lobangelwe nguSathane. Jehova utawusebentisa Jesu kute ‘abhidlite imisebenti yaDeveli.’ (1 Johane 3:8) Siyajabula ngekutsi kwanyalo Jehova usibeketelele kute sitomati kahle futsi sikhone kukhetsa kubuswa nguye. (Fundza 2 Phetro 3:9, 10.) Ngisho noma sisetinkingeni, Jehova uyasisita kutsi sibeketele.—Johane 4:23; fundza 1 Khorinte 10:13.
18 Jehova akasiphoceleli kutsi simkhonte. Wasipha inkhululeko yekutikhetsela. Ase sihlolisise kutsi singasisebentisa njani lesipho lesiligugu kangaka sekutikhetsela.
UTAYISEBENTISA NJANI INKHULULEKO YEKUTIKHETSELA?
19. Ngusiphi sipho lesihle Jehova lasiphe sona? Kungani kufanele sibonge ngalesipho?
19 Likhono lekutikhetsela lesiliniketwe nguJehova lisenta sihluke kakhulu etilwaneni. Tilwane tenta tintfo ngobe tadalwa kutsi titente ngaleyondlela, kodvwa tsine siyatikhetsela luhlobo lwemphilo lesifuna kuluphila nekutsi siyafuna yini kujabulisa Jehova. Ngetulu kwaloko, asifani nemishini leyenta kuphela loko leyakhelwe kutsi ikwente. Sikhululekile kutsi sitikhetsele kutsi sifuna kuba bantfu labanjani, bobani lesifuna babe bangani betfu naloko lesitawukwenta ngekuphila kwetfu. Jehova ufuna sijabule.
20, 21. Yini lencono kakhulu longayikhetsa?
20 Jehova ufuna simtsandze. (Matewu 22:37, 38) Ufana nababe lojabulako nakeva umntfwanakhe asho ngalokusuka enhlitiyweni kutsi; ‘Ngiyakutsandza babe,’ abe angakatjelwa ngumuntfu kutsi asho njalo. Jehova ufuna sitikhetsele kutsi sitamkhonta yini noma ngeke. Sathane, Adamu kanye na-Eva bakhetsa kumlahla Jehova. Wena utasisebentisa njani lesipho?
21 Tikhetsele kukhonta Jehova. Kunetigidzi tebantfu letikhetse kujabulisa Nkulunkulu takhetsa kungamlaleli Sathane. (Taga 27:11) Yini longayenta nyalo kute usindze ngalesikhatsi Nkulunkulu acedza bonkhe bubi nekuhlupheka emhlabeni futsi aletsa live lelisha? Sihloko lesilandzelako sitawuphendvula lombuto.


text:
SICONGOSEKULINDZA —LESIFUNDVWAKO
September 2017
Lomagazini unetihloko letitawufundvwa nga-October 23 kuya kuNovember 26, 2017.
Indlela Longatfutfukisa Ngayo Kutibamba
Tibonelo letiseBhayibhelini tingasisita njani kutsi sibe nekutibamba futsi sikutfutfukise? Kungani emaKhristu kufanele atibambe?
Lingisa Jehova, Ube Nesihawu
Ngalelinye lilanga, Jehova wativeta kuMosi wamtjela libito lakhe kanye nebuntfu bakhe. Lenye yetimfanelo Jehova layiveta kucala, kutsi unesihawu. Iyini lemfanelo futsi kungani kufanele siyitsandze?
UMLANDVO WEKUPHILA
Bekusibusiso Lesikhulu Kusebenta Nebazalwane Labatsandza Jehova
David Sinclair ukhumbula injabulo nemalungelo labenawo ngesikhatsi asebenta nebazalwane nabodzadze labetsembekile iminyaka lengu-61 eBethel leseBrooklyn.
“LiVi LaNkulunkulu Wetfu Limile Kuze Kube Phakadze”
Ngemuva kwemakhulu eminyaka labhalwa, liBhayibheli litsengwe kakhulu nanobe kube nekushintja kwelulwimi, tingucuko kutepolitiki kanye nebantfu labebamelene nekuhunyushwa kwalo.
“LiVi LaNkulunkulu . . . Linemandla”
Bantfu labanyenti bakhonile kwenta tingucuko letinkhulu ekuphileni kwabo ngenca yekudadisha liBhayibheli. Yini lokufanele siyente kuze sibone emandla eliVi laNkulunkulu?
“Bani Nesibindzi . . . Futsi Wente Lomsebenti”
Kungani sidzinga sibindzi, futsi singasitfola kanjani?


text:
SEHLUKO 14
Umndeni Wakho Ungajabula
1, 2. Yini Jehova layifisako ngemindeni?
JEHOVA NKULUNKULU wenta umshado wekucala emhlabeni. LiBhayibheli lisitjela kutsi wadala umuntfu wesifazane “wase umyisa endvodzeni.” Adamu wajabula kakhulu waze watsi: “Lona-ke sewulitsambo lematsambo ami, nenyama yenyama yami.” (Genesisi 2:22, 23) Loko kusitjela kutsi Jehova ufuna kutsi bantfu labashadile bajabule.
2 Lokubuhlungu kutsi bantfu labanyenti abati kutsi kunjani kuba semndenini lojabulako. Kodvwa liBhayibheli linetimiso letingasita bonkhe emndenini kutsi bente umndeni wabo uphumelele futsi bahlale ndzawonye bajabulile.—Lukha 11:28.
YINI NKULUNKULU LAFUNA EMADVODZA AYENTE EMNDENINI?
3, 4. (a) Indvodza kufanele imphatse njani umfati wayo? (b) Kubaluleke ngani kutsi indvodza nemfati bacolelane?
3 LiBhayibheli litsi indvodza sibili kufanele itsandze umfati wayo iphindze imhloniphe. Sicela ufundze Efesu 5:25-29. Ngaso sonkhe sikhatsi indvodza itamphatsa kahle umfati wayo. Itamvikela, imnakekele futsi ngeke yente tintfo letitomvisa buhlungu.
4 Indvodza kufanele yente njani nangabe umfati wayo enta emaphutsa? Emadvodza atjelwa kutsi: “Chubekani nitsandza bafati benu futsi ningabatfukutseleli kakhulu.” (Kholose 3:19) Madvodza, khumbulani kutsi nani niyawenta emaphutsa. Nawufuna Nkulunkulu akucolele, nawe kufanele umcolele umfati wakho. (Matewu 6:12, 14, 15) Nangabe indvodza nemfati batimisele kucolelana, loko kungabasita kutsi bajabule emshadweni.
5. Kubaluleke ngani kutsi indvodza imhloniphe umfati wayo?
5 Jehova ufuna kutsi emadvodza abahloniphe bafati bawo. Indvodza kufanele ikunakisise lokudzingwa ngumfati wayo. Loku kubaluleke kakhulu. Nangabe indvodza ingamphatsi kahle umfati wayo, Jehova ngeke ayilalele imithantazo yayo. (1 Phetro 3:7) Lokwenta bantfu babe ligugu kuJehova kutsi bayamtsandza. Bonkhe bantfu bayafana kuye, akatsatsi emadvodza njengalancono kunebafati.
6. Kusho kutsini kutsi indvodza nemfati ‘banyamanye’?
6 Jesu wachaza kutsi indvodza nemfati “abasesibabili, kodvwa sebanyamanye.” (Matewu 19:6) Nguloyo kufanele atinikele kulomunye futsi kufanele bahlale betsembekile. (Taga 5:15-21; Hebheru 13:4) Umfati nendvodza kufanele benetisane nabaya ecasini. (1 Khorinte 7:3-5) Indvodza kufanele ihlale ikhumbula kutsi “kute umuntfu lowake watondza umtimba wakhe, kodvwa uyawondla aphindze awunakekele.” Ngako kufanele imtsandze futsi imnakekele umfati wayo. Ngetulu kwako konkhe, umfati ufuna indvodza yakhe ibe nemusa futsi imtsandze.—Efesu 5:29.
LOKO NKULUNKULU LAFUNA KWENTIWE BAFATI EMNDENINI
7. Yini leyenta umndeni udzinge umuntfu loyinhloko?
7 Wonkhe umndeni uyamdzinga umuntfu lotawuba yinhloko, loko kusita labasemndenini kutsi basebente kahle ndzawonye. Ku-1 Khorinte 11:3 liBhayibheli litsi: “Inhloko yawo onkhe emadvodza nguKhristu; inhloko yemfati yindvodza; nenhloko yaKhristu nguNkulunkulu.”
8. Umfati angakhombisa njani kutsi uyihlonipha kakhulu indvodza yakhe?
8 Onkhe emadvodza ayawenta emaphutsa. Kodvwa nangabe umfati asekela tincumo letentiwa yindvodza yakhe futsi abambisane nayo, umndeni wonkhe uyajabula. (1 Phetro 3:1-6) LiBhayibheli litsi: “Nemfati kufanele abe nenhlonipho lenkhulu ngendvodza yakhe.” (Efesu 5:33) Kutsiwani nangabe indvodza ingakholwa, kukholwa umfati wayo kuphela? Kufanele achubeke ayihlonipha. LiBhayibheli litsi: “Nine bafati titfobeni emadvodzeni enu, kuze kutsi nangabe lamanye kuwo angalilaleli livi, azuzwe ngaphandle kwemavi ngekutiphatsa kwebafati bawo, ngenca yekutsi atibonele wona kutiphatsa kwenu lokumsulwa nenhlonipho yenu lenkhulu.” (1 Phetro 3:1, 2) Sibonelo lesihle semfati, singenta indvodza ikuhloniphe lakukholelwako.
9. (a) Yini lokufanele umfati ayente nakangavumelani nendvodza yakhe? (b) UmBhalo waThithusi 2:4, 5 ubayala utsini bafati?
9 Yini lengentiwa ngumfati nakangavumelani nendvodza yakhe? Kufanele asho umbono wakhe ngenhlonipho. Sibonelo saloko kutsi ngalesikhatsi Sara asho intfo Abrahama labekangavumelani nayo, Jehova watsi kuye: “Kwente njengobe akutjelile.” (Genesisi 21:9-12) Akukavami kutsi tincumo tendvodza lengumKhristu tingahambisani nalokushiwo liBhayibheli, ngako-ke umfati wayo kufanele ayisekele. (Imisebenti 5:29; Efesu 5:24) Umfati sibili uyawunakekela umndeni wakhe. (Fundza Thithusi 2:4, 5.) Loko kwenta kutsi indvodza yakhe kanye nebantfwana bamtsandze kakhulu futsi bamhloniphe nababona indlela lasebenta ngayo kamatima.—Taga 31:10, 28.
10. Litsini liBhayibheli ngekwehlukana nangedivosi?
10 Ngaletinye tikhatsi labashadile basheshe bakhetse kwehlukana noma kudivosa. Nanobe kunjalo, liBhayibheli litsi: “Umfati angehlukani nendvodza yakhe . . . nendvodza ingamlahli umfati wayo.” (1 Khorinte 7:10, 11) Kuyenteka kube netimo letimatima letingenta labashadile behlukane, kepha loku akusiyo nje intfo lekumelwe itsatfwe kalula. Kutsiwani ngedivosi? LiBhayibheli liveta kutsi kuphela kwesizatfu lesivumelekile lesingenta bantfu badivose kutsi lomunye wabo aye ecansini nalangakashadi naye.—Matewu 19:9.
LOKO NKULUNKULU LAFUNA KWENTIWE BATALI
11. Yini ledzingwa bantfwana ngetulu kwako konkhe?
11 Batali, sebentisani sikhatsi lesinyenti nikanye nebantfwana benu. Bantfwana benu bayanidzinga, ngetulu kwako konkhe badzinga kutsi nibafundzise ngaJehova.—Dutheronomi 6:4-9.
12. Yini batali lokufanele bayente kute bavikele bantfwababo?
12 Lelive laSathane liyachubeka nekuba libi kakhulu, labanye bantfu sebayingoti ngisho nasebantfwaneni, kangangekutsi baze babahlukumete ngekwelicasi. Labanye batali bakutfola kumatima kukhuluma ngetindzaba telicansi nebantfwababo. Kepha batali kufanele babafundzise bantfwana babo ngebantfu labayingoti nangendlela labangativikela ngayo kubo. Batali, bavikeleni bantfwana benu. *—1 Phetro 5:8.
13. Batali kufanele babafundzise njani bantfwana babo?
13 Ngumsebenti webatali kufundzisa bantfwana babo indlela yekutiphatsa. Ungabafundzisa njani bantfwana bakho? Ungabafundzisa ngekutsi ubaceceshe kepha nawukwenta loko ungabatsetsisi futsi ungabi neludlame. (Jeremiya 30:11) Ungacali ubajezise bantfwana bakho nawukwatile. Awufisi kutsi emagama lowashoko ‘ahlabe njengesikhali,’ futsi abalimate. (Taga 12:18) Fundzisa bantfwana bakho kutsi kubaluleke ngani kulalela.—Efesu 6:4; Hebheru 12:9-11; Fundza liphuzu 30 ngephasi kwesihloko lesitsi Imininingwane Lesekugcineni.
LOKO NKULUNKULU LAFUNA KWENTIWE BANTFWANA
14, 15. Kubaluleke ngani kutsi bantfwana balalele batali babo?
14 Jesu bekamlalela Babe wakhe ngaso sonkhe sikhatsi ngisho nobe kwakuhle kuba lukhuni kwenta njalo. (Lukha 22:42; Johane 8:28, 29) Jehova ufuna kutsi bantfwana babalalele batali babo.—Efesu 6:1-3.
15 Bantfwana, khumbulani kutsi Jehova nebatali benu bayajabula nanilalela, ngisho noma ngaletinye tikhatsi kulukhuni kwenta njalo. *—Taga 1:8; 6:20; 23:22-25.
16. (a) Yini Sathane layentako kute alingele bantfu labasebasha kutsi bente tintfo letimbi? (b) Kubaluleke ngani kukhetsa bangani labatsandza Jehova?
16 Develi angakulinga kutsi wente tintfo letimbi asebentisa bangani bakho kanye nalabanye labasebasha. Wati kahle kamhlophe kutsi kulukhuni kungahambisani nabontsanga yakho. Sibonelo saloko kutsi Dina indvodzakati yaJakobe bekanebangani labangamtsandzi Jehova. Loku kwafaka yena kanye nemndeni wakhe etinkingeni letinyenti. (Genesisi 34:1, 2) Nangabe bangani bakho bangamtsandzi Jehova, bangakwentisa tintfo letingamjabulisi. Kwenta loko kungamvisa buhlungu Jehova, futsi kungakulimata wena kanye nemndeni wakho. (Taga 17:21, 25) Ngako-ke kubaluleke kakhulu kutsi ufune bangani labatsandza Jehova.—1 Khorinte 15:33.
UMNDENI WAKHO UNGAJABULA
17. Nguyiphi indzima umuntfu ngamunye lanayo emndenini?
17 Umndeni uvikeleka etinkingeni letinyenti nawulalela imiyalo yaNkulunkulu. Nawuyindvodza, mtsandze kakhulu umfati wakho futsi umphatse kahle. Nawungumfati, yihloniphe futsi uyitfobele indvodza yakho, ulingise sibonelo semfati lokukhulunywa ngaye emBhalweni weTaga 31:10-31. Nawungumtali, fundzisa bantfwana bakho kutsandza Jehova. (Taga 22:6) Nawungubabe, ‘lengamele kahle likhaya lakho.’ (1 Thimothi 3:4, 5; 5:8) Bantfwana, lalelani batali benu. (Kholose 3:20) Ningakhohlwa kutsi sonkhe siyawenta emaphutsa, ngako-ke titfobe, ucolise nawonile. LiBhayibheli lisitjela tintfo letivela kuJehova letingasita bonkhe emndenini.
^ sig. 12 Kute utfole lokunyenti ngendlela longavikela ngayo bantfwana bakho, fundza sehluko 32 encwadzini letsi Fundza Kumfundzisi Lomuhle Kakhulu, leshicilelwe BoFakazi BaJehova.
^ sig. 15 Umntfwana akudzingeki abalalele batali bakhe nangabe bafuna ente lokuphambene nemtsetfo waNkulunkulu.—Imisebenti 5:29.
Fundza Kabanti
UMNDENI WAKHO UNGAYITFOLA INJABULO
Yetsembela KuNkulunkulu Kute Ujabule Emshadweni Wakho
Kutibuta imibuto lemibili lemelula kungakusita utfutfukise buhlobo bakho naloshade naye.
UMNDENI WAKHO UNGAYITFOLA INJABULO
Khontani Jehova Njengemndeni
Ningakujabulela njani kakhudlwana kukhonta kwemndeni?


text:
INCENYE 2
Ungubani Nkulunkulu Weliciniso?
Munye kuphela Nkulunkulu weliciniso, futsi libito lakhe nguJehova. (Tihlabelelo 83:18, NW.) Angeke simbone ngobe unguMoya. Uyasitsandza futsi naye ufuna simtsandze. Ufuna futsi sibatsandze nalabanye bantfu. (Matewu 22:35-40) UnguLongetulu Kwako Konkhe, uMdali wato tonkhe tintfo.
Indalo yaNkulunkulu yekucala kwakungumuntfu wemoya lonemandla, kamuva lowatiwa ngekutsi nguJesu Khristu. Jehova waphindze wadala netingilosi.
Jehova wadala tonkhe tintfo letisezulwini . . . nasemhlabeni. Sembulo 4:11
Nkulunkulu Jehova wadala tinkhanyeti, kanye nemhlaba nako konkhe lokukuwo.
Wabumba Adamu, lokungumuntfu wekucala, ngelutfuli lwemhlabatsi.


text:
KUPHILA KWEMAKHRISTU
Bani Nebuntfu BaNkulunkulu—Kutfobeka
KUBALULEKE NGANI?:
Kutfobeka kusenta sibe nebuhlobo lobusedvute naJehova.—Hla 138:6
Kutfobeka kusenta sibe nebuhlobo lobuhle nalabanye.—Flp 2:3, 4
Kutigcabha kuyingoti.—Tag 16:18; Hez 28:17
INDLELA YEKUKWENTA:
Cela seluleko bese uyasisebentisa.—Hla 141:5; Tag 19:20
Yentela labanye imisebenti lebukeleka phasi.—Mat 20:25-27
Ungawavumeli emakhono lonawo kanye nemalungelo lophatsiswe wona akwente utigcabhe.—Rom 12:3
BUKELANI I-VIDEO LETSI GWEMA TINTFO LETONAKALISA KWETSEMBEKA—KUTIGCABHA, BESE NIPHENDVULA LEMIBUTO LELANDZELAKO:
Indlela lesenta ngayo naselulekwa ikhombisa kutsi sibantfu labanjani?
Umthantazo usisita njani kutsi sitfobeke?
Ngutiphi letinye tindlela lesingakhombisa ngato kutfobeka?


text:
UMCEBO LOSEVINI LANKULUNKULU | ISAYA 17-23
Ligunya Liyalahleka Nalisetjentiswa Kabi
Shebna abeyindvuna, ‘aphetse sigodlo’ seNkhosi Hezekiya. Njengendvuna, abenesikhundla lesikhulu, abelandzela inkhosi ngesikhundla. Kunyenti lebekulindzeleke kuye.
22:15, 16
Shebna bekufanele anakekele bantfu baJehova
Wakhombisa kutsi unebugovu ngekutifunela ludvumo
22:20-22
Jehova wabeka Eliyakimi esikhundleni saShebna
Eliyakimi wanikwa “sikhiya sendlu yakaDavide” lesimelela emandla kanye neligunya
Cabanga: Shebna abengalisebentisa njani ligunya lebekanalo kute asite labanye?


text:
JW LIBRARY
Kufuna Lokutsite eBhayibhelini nobe Encwadzini—Android
Lencenye letsi funa lekuJW Library ikusita ukhone kutfola ligama nobe emavi eBhayibhelini nobe encwadzini.
Landzela leticondziso kuze ukhone kufuna lokutsite:
Kufuna Lokutsite eBhayibhelini
Kufuna Lokutsite eNcwadzini
Kufuna Sihloko Lesitsite
Kufuna Lokutsite eBhayibhelini
Ungafuna ligama nobe emavi latsite eBhayibhelini lolifundzako.
Nawusafundza liBhayibheli, chafata lencenye letsi Funa, bese ubhala ligama lolifunako. Nawusabhala leligama lolifunako, utawubona imiphumela. Chafata ligama lolifunako nobe uchafate Enter ku-keyboard kuze ubone imiphumela.
Ungahlunga lemiphumela loyitfolile. Incenye letsi Emavesi Lasetulu iveta emavesi lasebenta njalo lahambelana naloluhla lolufunako. Incenye letsi Onkhe Emavesi ikhombisa emavesi lasahlelwe ngekulandzelana kwetincwadzi teliBhayibheli. Incenye letsi Tihloko ikhombisa tihloko letisesetfulweni nakusandzisanchazo.
Nangabe ubhala emagama lamanyenti, maka libhokisi lelitsi Lokuhambelana Ncamashi kuze livete imiphumela lehambelana ncamashi naloko lokufunako.
Kufuna Lokutsite eNcwadzini
Ungafuna ligama nobe emavi latsite encwadzini loyifundzako.
Nawusafundza lencwadzi, chafata lencenye letsi Funa, bese ubhala ligama lolifunako. Nawusabhala leligama lolifunako, utawubona imiphumela. Chafata ligama lolifunako nobe uchafate Enter ku-keyboard kuze ubone imiphumela.
Nangabe ubhala emagama lamanyenti, maka libhokisi lelitsi Lokuhambelana Ncamashi kuze livete imiphumela lehambelana ncamashi naloko lokufunako
Kufuna Sihloko Lesitsite
Nangabe utitsatsele i-Insight on the Scriptures, ungafuna sihloko lesiku-Insight. Lencenye itfolakala kunome nguliphi liBhayibheli nobe incwadzi lekhona kule-app.
Chafata lencenye letsi Funa bese ubhala sihloko losifunako. Nawubhala, tihloko letiku-Insight on the Scriptures letihambisana naleso losifunako titawuvela kuloluhla. Chafata sihloko kuze usivule.
Letincenye takhululwa nga-October 2014 ku-JW Library 1.3.4, letihambisana ne-Android 2.3 nobe yakamuva. Nangabe ungatiboni letincenye, sicela ulandzele ticondziso letisesihlokweni lesitsi “Indlela Yekusebentisa i-JW Library—Android,” ngaphansi kwencenye letsi Tfola Kwakamuva.


text:
Sifundvo 11
Imitsetfo YaNkulunkulu Isizuzisa Njani?
1. Kungani tsine bantfu sidzinga sicondziso?
UMdali wetfu uhlakaniphile kunatsi. Njengobe anguBabe lonelutsandvo, uyasikhatsalela. Futsi abengakahlosi kutsi siphile ngaphandle kwelusito lwakhe. (Jeremiya 10:23) Ngako-ke, njengobe nje nemntfwana lomncane adzinga kucondziswa ngumtali wakhe, natsi sonkhe sidzinga kucondziswa nguNkulunkulu. (Isaya 48:17, 18) Timiso teliBhayibheli tisiniketa sicondziso lesisipho lesivela kuNkulunkulu.
Imitsetfo yaJehova isifundzisa indlela lencono kakhulu yekuphila nyalo, futsi isikhombisa nendlela lesingawutfola ngayo umvuzo waphakadze esikhatsini lesitako. Njengobe Nkulunkulu angumdali wetfu, kuyafaneleka kutsi sikhombise kubonga ngesicondziso sakhe.
2. LiVi laNkulunkulu lisicondzisa njani?
Lamanye emaciniso eliBhayibheli asikhombisa ngetindlela letinyenti loko Nkulunkulu lafuna sikwente. Kodvwa imitsetfo yona ingasetjentiswa ngalokucondzile etimeni letitsite. (Dutheronomi 22:8) Kufanele sisebentise likhono letfu lekucabanga kute sicondze kutsi umtsetfo lotsite usebenta njani esimeni lesitsite. (Taga 2:10-12) Sibonelo saloku kutsi liBhayibheli lifundzisa kutsi kuphila kusipho lesivela kuNkulunkulu. Nasilikhumbula njalo leliphuzu litasisita nasisemsebentini, ekhaya, nanasihamba. Lingasisita futsi nekutsi silandzele tecwayiso tetekuphepha.
3. Nguyiphi imiyalo lemibili lebalulekile?
Jesu wakhuluma ngemiyalo lemibili lebalulekile. Wekucala wembula injongo yekuphila kwemuntfu—kwati Nkulunkulu, kumtsandza, nekumkhonta ngekwetsembeka. Lona ngumyalo lobalulekile lokufanele sicabange ngawo nasitawenta tonkhe tincumo tetfu. (Taga 3:6) Labo labaphila ngalomyalo baba bangani baNkulunkulu, babe nenjabulo futsi batawutfola nekuphila lokuphakadze.
Umyalo wesibili lobalulekile ungasenta kutsi sibe nekuthula nalabanye bantfu. (1 Khorinte 13:4-7) Kusebentisa lomyalo kufaka ekhatsi kulingisa indlela Nkulunkulu labaphatsa ngayo bantfu.
4. Imitsetfo yaNkulunkulu isizuzisa njani?
Imitsetfo yaNkulunkulu ifundzisa imindeni kutsi ibe munye futsi itsandzane. (Kholose 3:12-14) LiVi laNkulunkulu liphindze livikele imindeni ngekuyifundzisa lomunye umtsetfo lobalulekile—umtsetfo wekutsi umshado kufanele uhlale njalo.
Ngekulandzela timfundziso teliBhayibheli singahlale sehlise umoya futsi kusisite nasetindzabeni tetimali. Sibonelo saloku kutsi bacashi bavamise kucasha tisebenti letiphila ngemitsetfo yaNkulunkulu yekwetsembeka naletisebenta ngekutikhandla. (Taga 10:4, 26; Hebheru 13:18) LiVi laNkulunkulu liphindze lisifundzise kutsi senetiseke ngetintfo lokungutona sitidzinga kutsi siphile kanye nekutsi buhlobo betfu naNkulunkulu sibutsatse njengalobubuleke kwendlula nome ngabe ngutiphi tintfo lesinato.
Kuphila ngemitsetfo yaNkulunkulu kungayivikela nemphilo yetfu. (Taga 14:30; 22:24, 25) Sibonelo saloku kutsi kunamatsela emtsetfweni waNkulunkulu lomelene nekudzakwa kuyasivikela etifeni nasetingotini. (Taga 23:20) Jehova uyasivumela kutsi sibunatse tjwala, kodvwa sibunatse ngekulinganisela. (Tihlabelelo 104:15; 1 Khorinte 6:10) Imitsetfo yaNkulunkulu isisita kutsi sicaphele tento tetfu nemicabango yetfu. (Tihlabelelo 119:97-100) Nobe kunjalo, emaKhristu eliciniso akatihloniphi timiso taNkulunkulu ngenjongo yekutsi afuna kuzuza kuto. Kodvwa loko akwenta ngobe ahlonipha Jehova.
Fundza Kabanti
Lifundzisani Mbambambamba LiBhayibheli?
Kuphila Ngendlela Lejabulisa Nkulunkulu
Singakhona kuphila ngendlela lejabulisa Jehova. Ecinisweni, ungaba ngumngani wakhe.
Lifundzisani Mbambambamba LiBhayibheli?
Umbono WaNkulunkulu Ngekuphila
Nkulunkulu unamuphi umbono ngekukhishwa kwesisu, kumpontjelwa ingati kanye nangekuphila kwesilwane?
MAYELANA NATSI
Cela Sifundvo SeliBhayibheli
Tfola sifundvo seliBhayibheli samahhala ngesikhatsi nasendzaweni lekulungelako.


text:
Injongo YaJehova Itawugcwaliseka
“Loko lese ngikushito, nguloko lengiyawukuphumelelisa; loko lesengikuhlelile, nguloko lengiyawukwenta.”
TINGOMA: 147, 149
1, 2. (a) Yini Jehova lasichazele yona? (b) Ngusiphi sicinisekiso lesisitfola ku-Isaya 46:10, 11 naku-Isaya 55:11?
EMAVI ekucala laseBhayibhelini abonakala angemavi lalula kodvwa labalulekile. Lamavi atsi: “Ekucaleni Nkulunkulu wadala lizulu nemhlaba.” (Gen. 1:1) Kuliciniso kutsi kuncane lesikwatiko ngetintfo letinyenti letidalwe nguNkulunkulu, letinjengemkhatsi, kukhanya, kanye nangemandla ladvonsela phansi futsi sati nje incenyana yaloko lakudalile. (Shu. 3:11) Nanobe kunjalo, Jehova usichazele kutsi iyini injongo yakhe ngemhlaba nangebantfu. Umhlaba bewutawuba likhaya lelihle lebantfu lebebadalwe ngemfanekiso waNkulunkulu. (Gen. 1:26) Bebatawuba bantfwana bakhe bese kutsi Jehova abe nguBabe wabo.
2 Sehluko sesitsatfu saGenesisi sikhuluma ngekutsi lenjongo yaJehova yaphatamiseka. (Gen. 3:1-7) Nanobe kunjalo, lena bekungasiyo inkinga lebeyingeke icatululeke. Kute umuntfu longavimba injongo yaJehova kutsi igcwaliseke. (Isa. 46:10, 11; 55:11) Ngako singaciniseka kutsi nakanjani injongo yaNkulunkulu itawugcwaliseka ngesikhatsi lesifanele!
3. (a) Nguluphi lwati lolubalulekile lesilutfola eBhayibhelini? (b) Kungani sicoca ngalenjongo yaNkulunkulu manje? (c) Ngumiphi imibuto lesitawucoca ngayo kulesihloko?
3 Kungenteka sikwetayele loko lokushiwo liBhayibheli ngenjongo yaNkulunkulu ngemhlaba nangebantfu futsi siyati kutsi Jesu udlala indzima lebalulekile kuze lenjongo yaNkulunkulu igcwaliseke. Lolwati lolumayelana nenjongo yaNkulunkulu lubaluleke kakhulu futsi kungenteka saba nalo nasisacala kufundza liBhayibheli. Ngako, sifuna kusita bantfu labanetinhlitiyo leticotfo kutsi nabo balutfole lolwati. Njengobe sicoca ngalesihloko, sisemkhankasweni wekumema bantfu labanyenti kutsi babekhona eSikhumbutweni sekufa kwaKhristu. (Luk. 22:19, 20) Labo labatawube bakhona kulomkhosi batawufundza lokunyenti ngenjongo yaNkulunkulu. Ngako, njengobe sekusele emalanga lambalwa kutsi kufike Sikhumbuto, kungaba kuhle ngatsi kucabanga ngemibuto lesingayisebentisa nasimema labo lesifundza nabo liBhayibheli kanye nalabanye labanetinhlitiyo leticotfo kuze sibente bakulangatelele kuba khona kulomkhosi. Kulesihloko sitawuphendvula imibuto lemitsatfu letsi: Beyiyini injongo yaNkulunkulu ngemhlaba nangebantfu? Konakala kuphi? Kungani sihlengo saJesu sibalulekile ekugcwalisekeni kwenjongo yaNkulunkulu?
BEYIYINI INJONGO YANKULUNKULU NGEMHLABA NANGEBANTFU?
4. Indalo yaNkulunkulu imdvumisa njani?
4 Jehova unguMdali lohlakaniphile. Konke lakudalako kuba sezingeni lelisetulu. (Gen. 1:31; Jer. 10:12) Yini lesingayifundza endalweni kanye nasendleleni lehleleke ngayo? Nasibuka indalo, siyamangala ngendlela leyentiwe ngayo, kungakhatsaliseki kutsi yincane nome yinkhulu, yonkhe inemsebenti wayo. Ngubani longabambi wangentasi nakabuka indlela ema-cells emuntfu lakheke ngayo, indlela luswane loluluhle ngayo nalusandza kutalwa, noma buhle bekushona kwelilanga? Siyajabula nasibuka lendalo ngoba Jehova wasidala saba nelikhono lekubona tintfo letinhle.
5. Yini Jehova layentako kute aciniseke kutsi indalo yakhe isebenta ngekubambisana?
5 Jehova wasibekela imincele, indalo yakhe iyakufakazela loko. Kute acinisekise kutsi indalo yakhe isebenta ngekubambisana, wabeka imitsetfo yemvelo kanye nemitsetfo yekutiphatsa. (Hla. 19:7-9) Bufakazi baloko kutsi, tonkhe tintfo letidaliwe tenta umsebenti lokufanele tiwente ngendlela Nkulunkulu latihlele kutsi tiwente ngayo kute tifeze injongo yakhe. Jehova wenta simiso sendlela indalo yakhe lokufanele isebentisane ngayo. Ngako, umtsetfo wemandla ladvonsela phansi wenta kube nekuvana emkhatsini wemhlaba kanye nemkhatsi, ulawule emagagasi kanye nelwandle futsi lomtsetfo wenta kutsi kube nekuhleleka etintfweni letiphilako emhlabeni. Yonkhe indalo, lefaka ekhatsi bantfu, icondziswa ngulemincele. Ngako, lokuhleleka lesikubona endalweni kubufakazi bekutsi Jehova unenjongo lenhle ngemhlaba kanye nangebantfu. Nasishumayela, singabenta yini bantfu kutsi bamati kancono Loyo lobangela lokuhleleka lokumangalisa kangaka?
6, 7. Ngutiphi tintfo letinhle Jehova latipha bo-Adamu na-Eva?
6 Injongo yaJehova yasekucaleni ngebantfu beyikutsi baphile phakadze lamhlabeni. (Gen. 1:28; Hla. 37:29) Ngemusa, wanika bo-Adamu na-Eva tipho letinyenti letahlukehlukene kute bajabulele kuphila. (Fundza Jakobe 1:17.) Jehova wabaniketa inkhululeko yekutikhetsela, lokulikhono lekucondza, futsi wenta kutsi bakhone kutsandzana kanye nekujabulela bungani. UMdali wanika Adamu umtsetfo lobekufanele awulalele. Adamu wafundza nekutsi bekufanele atinakekele kanjani kanye nendlela yekunakekela tilwane nemhlaba. (Gen. 2:15-17, 19, 20) Jehova waphindze wadala bo-Adamu na-Eva baba nelikhono lekunambitsa, lekutsintsa, lekubona, lekuva kanye nelekuhogela. Loko bekutawubenta balijabulele kakhulu likhaya labo lelihle leliliPharadisi. Kulomndeni wekucala, letibusiso letifaka ekhatsi imisebenti lejabulisako kanye nemakhono lamanyenti lehlukene bekungeke kuphele.
7 Ngukuphi lokunye lobekuyinjongo yaNkulunkulu? Jehova wadala bo-Adamu na-Eva kutsi bakwati kutala bantfwana labete sono. Nkulunkulu bekahlose kutsi nebantfwana babo nabo babe nebabo bantfwana kute kube ngulapho wonkhe umhlaba sewugcwele bantfu. Jehova bekafuna kutsi bo-Adamu na-Eva nabo bonkhe batali lebebatawuba khona emhlabeni kutsi babatsandze bantfwana babo njengoba naye bekabatsandza bantfwana bakhe bekucala lebebete sono. Umhlaba nako konkhe lokukuwo bekutawuba likhaya labo kuze kube phakadze.
KONAKALA KUPHI?
8. Kungani Jehova bekanike Adamu na-Eva lomyalo lokuGenesisi 2:16, 17?
8 Tintfo tase tiyashintja, tase atisahambi ngendlela Nkulunkulu lebekahlose ngayo. Kwentekani? Jehova bekanike bo-Adamu na-Eva umyalo lolula lebekufanele bawulalele kute bakhombise kutsi bayisebentisa kahle inkhululeko yabo yekutikhetsela. Nkulunkulu watsi: “Ungadla ngekutsandza kwakho tonkhe titselo letilapha ensimini; kodvwa ungasidli sitselo sesihlahla sekwati lokulungile nalokungakalungi, ngobe mhlazana usidla uyakufa nekufa.” (Gen. 2:16, 17) Lomtsetfo bewucacile futsi bekungasimatima ngabo-Adamu na-Eva kutsi bawulalele. Kube kufanele, ngobe bekukunyenti kudla lebebangakudla.
9, 10. (a) Sathane wamsola ngani Jehova? (b) Bo-Adamu na-Eva bakhetsa kwenta njani? (Buka sitfombe lesisekucaleni kwalesihloko.)
9 Sathane Develi wasebentisa inyoka kute ayenge Eva kutsi angamlaleli Babe wakhe longuJehova. (Fundza Genesisi 3:1-5; Semb. 12:9) Sathane wenta shengatsi Nkulunkulu bekangakabavumeli kutsi badle nobe ngusiphi “sitselo setihlahla letisensimini.” Kwaba shengatsi utsi: ‘Usho kutsi ngeke ukhone kwenta lokufunako?’ Wase sewucala emanga utsi: “Ningeke nife.” Ngemuva kwaloko wase sewetama kwenta Eva abone kutsi kute sidzingo sekulalela Nkulunkulu, ngekutsi atsi: “Nkulunkulu uyati kutsi mhlazana nisidla, emehlo enu ayawuvuleka.” Bekufana nekutsi Sathane utsi Jehova abengafuni kutsi badle lesitselo ngoba uyati kutsi nabasidla batawuhlakanipha. Ngetulu kwaloko, Sathane wabayenga ngekutsi atsi: ‘Nitawufanana naNkulunkulu nati lokuhle nalokubi.’
10 Manje, bo-Adamu na-Eva besekufanele bakhetse kutsi batawulalela bani. Bebatawulalela Jehova yini noma bebatawulalela Sathane? Bakhetsa kungamlaleli Nkulunkulu. Ngekwenta kwabo kanjalo baba seluhlangotsini lwaSathane. Bamlahla Jehova lobekanguBabe wabo futsi batikhweshisa esivikelweni sakhe.
11. Kungani Jehova angakubeketelelanga lokuvukela kwabo-Adamu?
11 Ngenca yekutsi bo-Adamu na-Eva abazange bamlalele Jehova, base baba nesono. Ngetulu kwaloko, lesento sabo sabangela kutsi bahlukaniswe naJehova ngobe ‘emehlo akhe ahlanteke kakhulu kutsi angabuka bubi.’ Ngako, “angeke akubeketelele lokubi.” (Hab. 1:13, NW) Kube Jehova wabubeketelela lobubi, inhlalakahle yato tonkhe tidalwa takhe letisemhlabeni noma letisezulwini, beyitawuphatamiseka. Ngetulu kwaloko, kube kute Nkulunkulu lakwenta ngalesono lesentiwa ensimini yase-Edeni, yonkhe indalo yakhe beyingeke isametsemba. Ngenca yekutsi Jehova wetsembekile, akashintji kuloko lakukhulumile. (Hla. 119:142) Ngako, kuba nenkhululeko yekutikhetsela kwabo-Adamu na-Eva bekungabaniketi lilungelo lekwephula umtsetfo waNkulunkulu. Umphumela wekungalaleli kwabo Jehova, waba kutsi bagcine bafile futsi babuyela elutfulini lapho bebatsatfwe khona.
12. Kwentekani kubantfwana ba-Adamu?
12 Ngalesikhatsi bo-Adamu na-Eva badla lesitselo lebekungakafaneli basidle, batilahlekisela lilungelo lekuba yincenye yemndeni waNkulunkulu. Ngako Nkulunkulu wabacosha ensimini yase-Edeni futsi bese bete litsemba lekuphindze babuyele kuyo. (Gen. 3:23, 24) Ngekwenta kanjalo, Jehova bekafuna kutsi babhekane nemiphumela yekuvukela kwabo. (Fundza Dutheronomi 32:4, 5.) Njengobe bantfu besebanesono, kute kubo lobesekangakhona kubulingisa ngalokuphelele buntfu baNkulunkulu. Adamu akatilahlekiselanga nje yena kuphela likusasa lelincono kakhulu, kodvwa wabangela kutsi bonkhe bantfwana bakhe babe nesono futsi bagcine sebafile. (Rom. 5:12) Walahlekisela sonkhe situkulwane sakhe kuphila lokuphakadze. Ngetulu kwako konkhe, bo-Adamu na-Eva bebangeke basatala umntfwana lote sono, loku kufaka ekhatsi ngisho nesitukulwane sabo. Sathane akagcinanga ngekudukisa bo-Adamu na-Eva kuphela, futsi usachubeka adukisa sonkhe sintfu ngisho nalamuhla.
SIHLENGO SAFIKE SALUNGISA LOBEKONAKELE
13. Yini Jehova lafuna kutsi bonkhe bantfu bayijabulele?
13 Nobe kunjalo, lutsandvo lwaJehova ngebantfu alupheli. Nanobe bo-Adamu na-Eva bahlubuka, Jehova ufuna kutsi bonkhe bantfu bajabulele kuba nebuhlobo lobuhle naye. Akafuni kutsi kufe ngisho namunye. (2 Phet. 3:9) Ngekushesha nje ngemuva kwekuvukela kwabo, Nkulunkulu wenta emalungiselelo ekutsi sibuyisane naye ngesikhatsi lesifanako abe aloku agcina timiso takhe tilungile. Jehova wakwenta njani loko?
14. (a) Ngekusho kwaJohane 3:16, nguliphi lilungiselelo Jehova lalentile kuze abuyisele sintfu ekuphileni lokute sono? (b) Ngumuphi umbuto lokufanele siwuphendvule nasisita labo labalambele liciniso?
14 Fundza Johane 3:16. Bonkhe labo lesitawubamemela eSikhumbutweni batawulati ngenhloko lelivesi. Singase sitibute kutsi, Umhlatjelo waJesu usiniketa njani kuphila lokuphakadze? Umkhankaso weSikhumbuto, nelilanga leSikhumbuto ngekwalo kanye nekubuyela kubantfu labatawube bakhona kulomkhosi, konkhe loku kutasiniketa litfuba lekusita labo labalambele liciniso leliseBhayibhelini kutsi bayicondze kahle imphendvulo yalombuto lobalulekile. Batawujabula nasebayicondza ngalokugcwele indlela Jehova labatsandza ngayo kanye nangendlela lakhombise ngayo kutsi uhlakaniphile, ngekutsi alungiselele sihlengo. Ngumaphi emaphuzu lamayelana nesihlengo lokufanele siwacondze kahle?
15. Jesu wakhombisa njani kutsi wehlukile ku-Adamu?
15 Jehova wanikela ngemuntfu lote sono kute abe sihlengo. Loyo muntfu bekufanele etsembeke kuJehova futsi anikele ngekutitsandzela kuphila kwakhe kute akhulule sintfu esonweni. (Rom. 5:17-19) Jehova wendlulisela kuphila kwendvodzana yakhe yekucala ngekutsi isuke ezulwini ite lamhlabeni. (Joh. 1:14) Loko kwenta kutsi Jesu abe ngumuntfu lote sono njenga-Adamu. Ngalokungafani na-Adamu, Jesu waphila ngendlela Jehova labefuna kutsi aphile ngayo. Ngisho nalapho Jesu abhekene neluvivinyo lolumatima, akazange one nome ephule umtsetfo waNkulunkulu.
16. Yini leyenta sihlengo sibe sipho lesibaluleke kakhulu?
16 Njengobe bekete sono, Jesu wakwati kukhulula sintfu esonweni nasekufeni ngekutsi anikele ngekuphila kwakhe. Bekafanana ncamashi na-Adamu ngesikhatsi asengakabi nesono, ayindvodza leyetsembekile nalelalela Nkulunkulu. (1 Thim. 2:6) Umhlatjelo waJesu waba sihlengo ‘salabanyenti,’ lokufaka ekhatsi emadvodza, bafati nebantfwana kutsi batfole kuphila lokuphakadze. (Mat. 20:28) Ngako umhlatjelo waJesu uyindlela lencono kakhulu lebeyingasetjentiswa nguNkulunkulu kuze afeze injongo yakhe yasekucaleni. (2 Khor. 1:19, 20) Sihlengo siphindze sinikete bonkhe bantfu labatsembekile litfuba lekutfola kuphila lokuphakadze.
JEHOVA WASENTELA INDLELA YEKUBUYELA KUYE
17. Ngutiphi tintfo lesitatitfola ngenca yemhlatjelo waJesu?
17 Jehova walahlekelwa kakhulu ngalesihlengo. (1 Phet. 1:19) Sintfu bekasitsatsa njengalesiligugu kakhulu kangangekutsi waze wanikela ngeNdvodzana yakhe letelwe yodvwana kutsi isifele. (1 Joh. 4:9, 10) Ngemcondvo lotsite, Jesu wangena esikhundleni sababe wetfu wekucala longu-Adamu. (1 Khor. 15:45) Ngekwenta kwakhe kanjalo, Jesu wabuyisela lokungetulu kwekuphila, waphindze wasiniketa litfuba lekuphindze sibe ngumndeni waNkulunkulu. Nanobe Jehova angasemukela sintfu njengemndeni wakhe, ngemhlatjelo waJesu, usabheke kutsi siphile ngekuvumelana nemitsetfo yakhe. Asijabuli yini nasicabanga kutsi bonkhe bantfu labatsembekile batawugcina bete sono? Kutawuba nebunye emndenini wasezulwini kanye newasemhlabeni. Ngemcondvo lophelele, sonkhe sitawuba bantfwana baNkulunkulu.
18. Kunini lapho khona Jehova atawuba “nguko konkhe kubo bonkhe”?
18 Kuvukela kwaSathane akuzange kumvimbe Jehova kutsi akhombise lutsandvo lwakhe ngesintfu, futsi akuzange kuvimbele bantfu labanesono kutsi betsembeke kuJehova. Ngemhlatjelo waJesu, Jehova utawusita bonkhe bantfwana bakhe kutsi bagcine balungile ngemcondvo lophelele. Cabanga nje kutsi kuphila kutawuba njani ngesikhatsi “wonkhe umuntfu lobona iNdvodzana, akholwe nangiyo” sekaphila phakadze. (Joh. 6:40) Ngelutsandvo lwakhe kanye nekuhlakanipha kwakhe, Jehova utawubuyisela sonkhe sintfu ekuphileni lokute sono ngekuvumelana nenjongo yakhe yasekucaleni. Babe wetfu longuJehova utawubese sewuba “nguko konkhe kubo bonkhe.”
19. (a) Kukhombisa kubonga ngesihlengo kufanele kusikhutsate kutsi senteni? (Buka libhokisi lelitsi ‘ Asichubeke Sifuna Bantfu Labafanelekako.’) (b) Nguyiphi inkinga letawucatululwa sihlengo lesitawucoca ngayo esihlokweni lesilandzelako?
19 Kukhombisa kutsi siyabonga ngalesihlengo kutasikhutsata kutsi sente konkhe lesingakwenta kute sente bantfu bati kutsi bangazuza kulesipho lesikhulu. Bonkhe bantfu kufanele bati kutsi lesihlengo siyindlela Jehova lakhombisa ngayo kutsi uyasitsandza futsi ufuna sitfole kuphila lokuphakadze. Nobe kunjalo, sihlengo senta lokungetulu kwaloko. Sihloko lesilandzelako sitawucoca ngekutsi umhlatjelo waJesu uyicatulula njani inkinga yekutibusa leyaphakanyiswa nguSathane ensimini yase-Edeni.


text:
BoFakazi BaJehova Bayinkholo Yekutsatseka Yini?
Cha, boFakazi BaJehova abasiyo inkholo yekutsatseka. Esikhundleni saloko, tsine singemaKhristu lenta konkhe lokusemandleni kute silandzele sibonelo lesabekwa nguJesu Khristu futsi siphile ngekwaloko lakufundzisa.
Iyini inkholo yekutsatseka?
Bantfu balichaza ngetindlela letehlukahlukene leligama lelitsi “inkholo yekutsatseka.” Nobe kunjalo, ase ucabange ngetindlela letimbili bantfu labavame kulichaza ngayo leligama nekutsi kungani leto tindlela tingasebenti kitsi.
Labanye bantfu batsi inkholo yekutsatseka yinkholo lensha nome lengakavami. BoFakazi BaJehova abazange bacalise inkholo lensha. Kunaloko, inkholo yetfu ilandzela loko lobekwentiwa ngemaKhristu elikhulu lekucala, futsi sibonelo sawo kanye naloko labekakufundzisa kwabhalwa eBhayibhelini. (2 Thimothi 3:16, 17) Sikholelwa kutsi imiBhalo Lengcwele kufanele kube ngiyo lesicondzisako ekutseni yini leyemukelekako etindzabeni letiphatselene nenkholo.
Labanye bantfu batsi inkholo yekutsatseka yinkholo leyingoti lenemholi longumuntfu. BoFakazi BaJehova abatsatsi muntfu njengemholi wabo. Kodvwa banamatsela kuloko Jesu lakutjela balandzeli bakhe ngesikhatsi atsi: “Munye umholi wenu, longuKhristu.”
—Matewu 23:10.
Njengobe boFakazi BaJehova bangasiyo inkholo yekutsatseka futsi leyingoti, inkholo yabo izuzisa emalunga ayo kanye nalabanye bantfu emmangweni. Sibonelo saloko kutsi umsebenti wetfu wekushumayela usite bantfu labanyenti kutsi bayekele imikhuba yabo leyingoti, lefaka ekhatsi kusebentisa kabi tidzakamiva kanye netjwala. Ngetulu kwaloko, sinemakilasi ekufundzisa emhlabeni wonkhe, lasita bantfu labatinkhulungwane kutsi bakwati kufundza nekubhala. Siphindze sisite nakuvele tehlakalo. Sisebenta kamatima kuze sibe sibonelo lesihle kulabanye, njengobe Jesu atjela balandzeli bakhe kutsi bente njalo.


text:
SICONGOSEKULINDZA —LESIFUNDVWAKO
February 2017
Lomagazini ucuketse tihloko letitawufundvwa nga-April 3-30, 2017.
Injongo YaJehova Itawugcwaliseka
Beyiyini injongo yaNkulunkulu yasekucaleni ngemhlaba nangebantfu? Konakala kuphi? Kungani sihlengo saba nendzima lebalulekile kute injongo yaNkulunkulu igcwaliseke?
Umhlatjelo—‘Sipho Lesihle’ Lesisiphiwe NguBabe
Lelilungiselelo lelihle alisivuleli nje kuphela ematfuba lamahle kodwa licatulula netindzaba letibalulekile endzaweni yonkhe.
UMLANDVO WEKUPHILA
Sabona Ngetindlela letinyenti kutsi Nkulunkulu Unemusa
BoDouglas naMary Guest babona ngetindlela letinyenti kutsi Nkulunkulu unemusa ngesikhatsi bangemahlahlandlela eCanada nangesikhatsi batitfunywa telivangeli eBrazil nasePortugal.
Jehova Uyabahola Bantfu Bakhe
Endvulo, Jehova bekasebentisa emadvodza kute ahole bantfu bakhe. Ngubuphi bufakazi lobukhombisa kutsi bekawasekela lamadvodza?
Ngubani Lohola Bantfu BaNkulunkulu Lamuhla?
Jesu wetsembisa balandzeli bakhe kutsi bekatawuba nabo kute kube sekupheleni kwalelive lelibi laSathane. Ubacondzisa njani bantfu baNkulunkulu lamuhla?
Imibuto Levela Kubafundzi
Umphostoli Pawula wabhala watsi Nkulunkulu ‘ngeke avume kutsi nilingwe ngalokungetulu kwaloko leningakhona kukwetfwala.’ Loku kusho kutsi Nkulunkulu ucale akubuke yini loko lesingalingwa ngako?
LOKUVELA EMTATJENI WETFU
“Kute Indlela Lengahambeki Nome Lendze Kakhulu”
Ngasekupheleni kwabo-1920 kanye nasekucaleni kwabo-1930, emahlahlandlela lashisekako akhombisa kutimisela ngekutsi ashumayele tindzaba letimnadzi teMbuso waNkulunkulu etindzaweni letinyenti tasemakhaya tase-Australia.


text:
SEHLUKO 3
Tsandza Labo Labatsandvwa NguNkulunkulu
“Lohambisana nebantfu labahlakaniphile naye ugcina asahlakaniphile.”
1-3. (a) Nguliphi liciniso lelingeke liphikwe lelivetwa liBhayibheli? (b) Singabakhetsa njani bangani labatawusenta kutsi natsi sente lokuhle?
NGANDLELA tsite, bantfu bafanana netipontji; bamunya nobe ngabe yini lebatungeletile. Bangakanaki, bamunya indlela yekucabanga, timiso, kanye nebuntfu balabo lababangani babo labakhulu.
2 LiBhayibheli liveta liciniso lelingeke liphikwe nalitsi: “Lohambisana nebantfu labahlakaniphile naye ugcina asahlakaniphile; kodvwa umngani wetilima uyawuhlupheka.” (Taga 13:20) Lesaga asisho nje kutayelana nalotsite, kepha ligama lelitsi ‘kuhambisana’ lisho buhlobo lobuchubekako. * Ikhuluma ngalelivesi, incwadzi lechaza liBhayibheli itsi: “Kute bantfu bahambe ndzawonye kudzingeka babe nelutsandvo kanye nekusondzelana.” Awuvumi yini kutsi imvamisa silingisa labo lesibatsandzako? Loku kungenca yekutsi sisondzelene nalabo lesibatsandzako, lokwenta kube melula ngabo kusenta kutsi sente lokuhle nobe lokubi.
3 Kute sihlale elutsandvweni lwaNkulunkulu, kufanele sifune bangani labatawusenta kutsi sente lokuhle. Singakwenta njani loku? Ngekutsi sitsandze labo labatsandvwa nguNkulunkulu, sente bangani bakhe babe bangani betfu. Asewucabange nje: Bakhona yini bangani labancono lesingabakhetsa kwendlula labo labanetimfanelo letitsandvwa nguJehova? Kwanyalo, asesihlole luhlobo lwebantfu Nkulunkulu lalutsandzako. Nasesinembono waJehova ngalendzaba, siyokwati kukhetsa bangani labatawusenta kutsi natsi sente lokuhle.
LABO LABATSANDVWA NGUNKULUNKULU
4. Kungani Jehova anelilungelo lekukhetsa kutsi ngubani longaba ngumngani wakhe, futsi kungani atsi Abrahama ‘ungumngani wakhe’?
4 Jehova uyabakhetsa labo lafuna babe bangani bakhe. Ute yini vele lilungelo lekwenta njalo? Phela uyiNkhosi lenguMbusi wendzawo yonkhe, futsi bungani naye bulilungelo lelikhulu. Bobani-ke Jehova labakhetsako kutsi babe bangani bakhe? Ukhetsa labo labametsembako futsi labanelukholo loluphelele kuye. Cabanga ngesibonelo sa-Abrahama, indvodza leyatiwa ngelukholo loluvelele. Phela kute kuvivinywa kwelukholo babe longumuntfu langase akutfole lokwendlula kucelwa kutsi anikele ngendvodzana yakhe ibengumhlatjelo. * Kepha Abrahama “wanikela nga-Isaka kutsi abe ngumhlatjelo,” anelukholo lwekutsi “Nkulunkulu unemandla ekuvusa umuntfu ngisho kulabafile.” (Hebheru 11:17-19) Ngenca yekutsi Abrahama wabonisa lukholo lolungaka futsi walalela, ngalokusuka enhlitiyweni, Jehova wambita ngekutsi ‘ngumngani wakhe.’
5. Jehova utiva njani ngalabo labamlalela ngebucotfo?
5 Jehova ufuna kutsi simlalele ngebucotfo. Uyabatsandza labo labatimisele kumlalela kwendlula tonkhe letinye tintfo. (Fundza 2 Samuweli 22:26.) Njengobe sibonile eSehlukweni sekucala salencwadzi, Jehova ujabula kakhulu ngalabo labakhetsa kumlalela ngobe bamtsandza. Taga 3:32 titsi: “Labalungile balitsemba lakhe.” Labo labacotfo kuNkulunkulu futsi labagcina timfuneko takhe, batfola simemo lesiligugu lesivela kuJehova: Bangaba timenywa “ethempelini” lakhe
6. Lutsandvo lwetfu ngaJesu singalubonisa njani, futsi Jehova utiva njani ngalabo labatsandza iNdvodzana yakhe?
6 Jehova uyabatsandza labo labatsandza Jesu, iNdvodzana yakhe lekukuphela kwayo. Jesu watsi: “Umuntfu nakangitsandza, uyawugcina emavi ami. Babe uyawumtsandza. Tsine-ke naBabe siyawuta kuye, sihlale naye.” (Johane 14:23) Singalubonisa njani lutsandvo lwetfu ngaJesu? Ngekutsi silalele imiyalo yakhe, lehlanganisa umsebenti wekushumayela tindzaba letinhle newekwenta bafundzi. (Matewu 28:19, 20; Johane 14:15, 21) Lutsandvo lwetfu ngaJesu silubonisa nangekutsi ‘simlandzele etinyatselweni takhe.’ Ngalokusemandleni etfu, kufanele simlingise ngemavi etfu nangetento tetfu. (1 Phetro 2:21) Jehova uyajabula lapho labo labatsandza iNdvodzana yakhe balandzela tinyatselo tayo.
7. Kungani kukuhlakanipha kwenta bangani baJehova babe bangani betfu?
7 Lukholo, kwetsembeka, kulalela, kanye nelutsandvo ngaJesu nangetindlela takhe
FUNDZA ESIBONELWENI LESISEMBHALWENI
8. Yini lekumangalisako ngebungani (a) baNawomi naRuthe? (b) bemaHebheru lamatsatfu? (c) kanye nebaPawula naThimothi?
8 ImiBhalo igcwele tibonelo tebantfu labazuza ngekukhetsa bangani labahle. Ungafundza ngebungani baNawomi kanye namalukatane wakhe Ruthe, bungani emkhatsini wemaHebheru lamatsatfu langazange alahlane ngesikhatsi aseBhabhulona, kanye nebungani baPawula naThimothi. (Ruthe 1:16; Danyela 3:17, 18; 1 Khorinte 4:17; Filiphi 2:20-22) Asesihlole lesinye sibonelo lesigcamile kuloku: Bungani emkhatsini waDavide naJonathani.
9, 10. Babusekelwephi bungani baDavide naJonathani?
9 LiBhayibheli litsi ngemuva kwekutsi Davide abulale Goliyathi, “Jonathani waba ngumoya munye naDavide, ngobe wamtsandza njengobe atitsandza yena.” (1 Samuweli 18:1) Bacala kanjalo-ke bungani lobungazange buphele, nobe nje bebangalingani ngeminyaka, futsi bachubeka kwaze kwaba sekufeni kwaJonathani emphini. * (2 Samuweli 1:26) Babusekelwephi lobungani lobucinile balaba lababili?
10 Davide naJonathani bebahlanganiswa lutsandvo ngaNkulunkulu kanye nesifiso sekuhlala betsembekile kuye. Bebaphindze bahlanganiswe sifiso sabo sekujabulisa Nkulunkulu. Ngamunye wabo abenetimfanelo letatimenta atsandzeke kulona lomunye. Akungabateki kutsi Jonathani wamangaliswa sibindzi nenshiseko yalomfana lowalwela ligama laJehova ngekungesabi. NaDavide wamhlonipha Jonathani, lowasekela emalungiselelo aJehova ngekwetsembeka, futsi wabeka inhlalakahle yaDavide kucala kuneyakhe. Akewucabange ngaloko lokwenteka ngesikhatsi Davide acindzeteleke kakhulu, aphila njengembaleki ehlane, njengobe abebalekela lulaka lwaSawula iNkhosi lembi, uyise waJonathani. Abonisa kwetsembeka lokumangalisako, Jonathani watsatsa sinyatselo kucala futsi ‘wesuka waya kuDavide kuyewumcinisa sandla sakhe kuNkulunkulu.’ (1 Samuweli 23:16) Asewucabange nje indlela Davide lativa ngayo lapho umngani wakhe lamtsandzako eta kuye amsekela futsi amkhutsata. *
11. Yini lesiyifundzako esibonelweni sebungani baJonathani naDavide?
11 Yini lesiyifundzako kulesibonelo saJonathani naDavide? Ngetulu kwako konkhe, siyabona kutsi lokubaluleke kakhulu ngebangani, kutsi bafanane ngetintfo takamoya. Lapho sisondzelana nalabo labanetinkholelo, simo sekutiphatsa lesifanana nesetfu, kanye nesifiso sekuhlala setsembekile kuNkulunkulu, singakhona kukhutsatana futsi sakhane ngemavi, kanye nangalesihlangene nako ekuphileni. (Fundza Roma 1:11, 12.) Bangani labanjalo sibatfola etikhontini taNkulunkulu. Loku kusho kutsi wonkhe umuntfu lobakhona emihlanganweni lebaseHholweni leMbuso, ungumngani lomuhle yini? Cha! Akusinjalo.
INDLELA YEKUKHETSA BANGANI BETFU LABAKHULU
12, 13. (a) Kungani kufanele sibakhetse ngekuhlakanipha bangani nakumaKhristu lesikanye nawo? (b) Nguyiphi insayeya emabandla elikhulu lekucala labhekana nayo, futsi loko kwabangela Pawula kutsi anikete siphi secwayiso?
12 Ngisho nasebandleni, kufanele sikhetse nangabe sifuna kutsi bangani betfu kube ngulabo labatawusisita sikhule ebuhlotjeni betfu naNkulunkulu. Kufanele kusimangalise yini loku? Cha. Lamanye emaKhristu ebandleni kungawatsatsa sikhatsi kutsi abe nebuhlobo lobucinile naNkulunkulu, njengobe nje naletinye titselo esihlahleni tingatsatsa sikhatsi kutsi tivutfwe. Ngako-ke, kulelo nalelo bandla, kunemaKhristu langafanani ngelizinga lawo lekukhula etintfweni takamoya. (Hebheru 5:12–6:3) Ngako-ke, kufanele sibabeketelele futsi sibatsandze labo labasandza kuhlanganyela nobe lababutsakatsaka, njengobe sifuna nabo bakhule etintfweni takamoya.
13 Ngaletinye tikhatsi, kungaba netimo ebandleni letidzinga kutsi sicaphele labo lababangani betfu. Labanye kungenteka bahlanganyela ekutiphatseni lokungabatisako. Labanye bangase bacale kuba nemoya lomubi wekukhonona. Nemabandla elikhulu lekucala C.E. abhekana nebumatima lobufananako. Nobe nje emalunga awo lamanyenti abetsembekile, kodvwa labatsite kubo bebangatiphatsi kahle. Ngenca yekutsi labanye ebandleni laseKhorinte bebangasatigcini letinye timfundziso tebuKhristu, umphostoli Pawula walicwayisa lelo bandla watsi: “Ningayengeki: Bangani lababi bonakalisa similo lesihle.” (1 Khorinte 15:12, 33) Pawula wecwayisa Thimothi ngekutsi nemaKhristu lakanye nawo kungenteka ngaletinye tikhatsi angatiphatsi ngendlela lefanele. Wamtjela kutsi akhweshe kubantfu labanjalo, futsi angabenti bangani bakhe.
14. Singasisebentisa njani lesimiso lesitfolakala kuleseluleko saPawula ngebangani?
14 Singasisebentisa njani lesimiso lesitfolakala kuleseluleko saPawula? Ngekugwema kutihlanganisa nanobe ngubani losebandleni nobe ngaphandle, longasiyengela ebubini. (2 Thesalonika 3:6, 7, 14) Kufanele sibuvikele buhlobo betfu naJehova. Khumbula kutsi njengesipontji, simunya imikhuba kanye nendlela yekuphila yebangani betfu. Njengobe nje singeke sifake sipontji kuviniga bese silindzela kutsi sigcwale emanti, ngaloko-ke angeke sitihlanganise nalabo labangatiphatsi kahle bese silindzela kutfola imikhuba lemihle.
Ungabatfola bangani labahle kumaKhristu lokanye nawo
15. Ungabatfola njani bangani labalwela kugcina buhlobo babo naJehova ebandleni lebuKhristu?
15 Lokuhle kutsi manyenti ematfuba ekutfola bangani labahle emkhatsini wetikhonti taNkulunkulu. (Tihlabelelo 133:1) Ungabatfola njani bangani labalwela kugcina buhlobo babo naJehova ebandleni lebuKhristu? Njengobe ulwela kuba netimfanelo letinhle kanye nekutiphatsa ngendlela lejabulisa Nkulunkulu, akungabateki kutsi nalabanye labacabanga njengawe nabo batawusondzela kuwe. Kepha-ke, kufanele utsatse sinyatselo kucala kute wakhe bangani labasha. (Fundza libhokisi lelitsi “ Indlela Lesabakha Ngayo Bangani Labahle.”) Kufanele ubuke labo labanetimfanelo nawe lofuna kuba nato. Lalela seluleko seliBhayibheli sekuba ‘nenhlitiyo levulekile,’ wakhe bungani nawo onkhe emaKhristu kungakhatsaliseki kutsi bantfu basiphi sive futsi balandzela maphi emasiko. (2 Khorinte 6:13; fundza 1 Phetro 2:17.) Ungetayelani nje kuphela nalabo lolingana nabo ngeminyaka. Khumbula kutsi Jonathani abemdzala kakhulu kunaDavide. Bantfu labadzala labanyenti benta bungani bube mnandzi, ngemavi nangekuhlakanipha kwabo.
LAPHO KUBA NETINKINGA
16, 17. Nangabe umKhristu asivise buhlungu ngandlela tsite, kungani kungafanele siyekele kuhlanganyela nelibandla?
16 Njengobe kunekungafanani lokungaka ebuntfwini betfu nasendleleni lesikhule ngayo ebandleni lebuKhristu, kungahle kube netinkinga njengobe sikhatsi sichubeka. Lomunye umKhristu angasho nobe ente intfo lesivisa buhlungu. (Taga 12:18) Kuba nemibono leyehlukene, kanye nebuntfu lobungafanani, kungenta timo tibe matima nakakhulu. Tinkinga letinjalo kufanele tisikhube yini, kangangekutsi siyekele nekuhlanganyela nelibandla lebuKhristu? Nangabe simtsandza kakhulu Jehova kanye nalabo labatsandzako angeke siyekele.
17 Njengobe Jehova anguMdali wetfu futsi anguMniki Kuphila, uyakufanelekela kutsi simtsandze futsi sitinikele kuye ngalokuphelele. (Sembulo 4:11) Nelibandla lakujabulelako kulisebentisa, nalo kufanele silisekele ngebucotfo. (Hebheru 13:17) Ngako-ke, nangabe umKhristu asivisa buhlungu nobe asidvumata ngandlela tsite, angeke siyekele kuhlanganyele nelibandla. Akusuye Jehova losivise buhlungu. Lutsandvo ngaJehova angeke lusivumele simlahle nobe silahle bantfu bakhe.
18. (a) Yini lesingayenta kute sikhutsate kuthula ebandleni? (b) Ngutiphi tibusiso letiletfwa kukhetsa kutsetselela nangabe unetizatfu letivakalako tekwenta kanjalo?
18 Lutsandvo lwetfu ngemaKhristu lusikhutsata kutsi sibe nekuthula ebandleni. Jehova akalindzeli kutsi labo labatsandzako babengulabaphelele, natsi futsi akukafanele sikulindzele loko. Lutsandvo lwenta kutsi singanaki emaphutsana ebazalwane betfu, ngobe siyakhumbula kutsi sonkhe asikapheleli futsi siyawenta emaphutsa. (Taga 17:9; 1 Phetro 4:8) Lutsandvo lusisita kutsi sichubeke ‘sitsetselelana ngalokukhululekile.’ (Kholose 3:13) Liciniso kutsi akusimelula kusebentisa leseluleko. Nasingavumela intfukutselo kutsi isincobe, sitawuphoceleleka ekutseni sibambe emagcubu, mhlawumbe sibe nemuva wekutsi kutfukutsela kwetfu kutawumvisa buhlungu lona losonile. Ngalokuvamile, kubamba emagcubu kuyingoti kitsi. Kukhetsa kutsetselela nangabe unesizatfu lesivakalako sekwenta kanjalo, kuletsa tibusiso. (Lukha 17:3, 4) Kusenta sibe nekuthula kwengcondvo, futsi kwenta kutsi kube nekuthula ebandleni, futsi ngetulu kwako konkhe kulondvolota buhlobo betfu naJehova.
LAPHO SIYEKELA KUTIHLANGANISA NALOTSITE
19. Ngutiphi timo letingenta kutsi kudzingeke siyekele kutihlanganisa nalotsite?
19 Ngaletinye tikhatsi siyacelwa kutsi siyekele kutihlanganisa nalotsite lobekalilunga lelibandla. Lesimo siyenteka nangabe lotsite ephule umtsetfo waNkulunkulu futsi angaphendvuki bese uyasuswa ekuhlanganyeleni. Nobe lapho lomunye alahla kukholwa kwakhe ngekufundzisa timfundziso temanga bese uyatehlukanisa nelibandla. LiVi laNkulunkulu lisitjela ngalokucacile: “Ningahlanganyeli” nebantfu labanjalo. * (Fundza 1 Khorinte 5:11-13; 2 Johane 9-11) Kungaba yinsayeya lenkhulu kugwema umuntfu lebekangumngani wetfu nobe sihlobo setfu. Sitawuma sicinile yini sikhombisa kwetsembeka kwetfu kuJehova kulendzaba, nasemitsetfweni yakhe lelungile ngetulu kwanobe ngabe yini lenye? Khumbula kutsi Jehova ukwatisa kangakanani kulalela nekwetsembeka kuye.
20, 21. (a) Kungani kususa umuntfu ekuhlanganyeleni kulilungiselelo lelutsandvo? (b) Kubaluleke ngani kukhetsa bangani betfu ngekuhlakanipha?
20 Lilungiselelo lekususwa kwemuntfu lusipho selutsandvo lesivela kuJehova. Kungani sisho kanjalo? Kususa soni lesingaphendvuki kukhombisa lutsandvo ngelibito laJehova lelingcwele, netindlela takhe letiphakeme, kanye nangaye Jehova cobo lwakhe. (1 Phetro 1:15, 16) Kususwa kwemuntfu lowonile kugcina libandla liphephile. EmaKhristu letsembekile ayaphephiswa ekuyengweni toni letingaphendvuki, futsi achubeka akhonta Jehova ati kutsi libandla liyindzawo langaphephela kuyo kulelive lelibi. (1 Khorinte 5:7; Hebheru 12:15, 16) Lesijeziso lesicinile sibonisa lutsandvo ngaloyo lowente sono. Kungevakala kwetfusa, kepha kutawumsita ashintje indlela yakhe yekucabanga futsi atsatse tinyatselo letifanele kutsi abuyele kuJehova.
21 Angeke siliphike liciniso lekutsi bangani betfu labakhulu banendzima lenkhulu ekutseni yini lesiyentako. Ngako-ke kubalulekile kutsi sikhetse bangani betfu ngekuhlakanipha. Ngekwenta bangani baJehova babe bangani betfu, nekutsandza nalabo labatsandvwa nguNkulunkulu, sitawube sitentela bangani labanyenti labancono kakhulu. Loko lesikutfola kubo kutawusisita kutsi sichubeke siphila ngendlela lejabulisa Jehova.
^ sig. 2 Ligama lesiHebheru lelihunyushwe ngekutsi “umngani” liphindze lihunyushwe ngekutsi ‘kuhlalisa’ nangekutsi ‘kuba nebudlelwane.’
^ sig. 4 Ngekutsi Jehova atjele Abrahama kutsi anikele ngendvodzana yakhe, abemane nje asibonisa loko labetawukwenta lapho anikela ngeNdvodzana yakhe lekukuphela kwayo. (Johane 3:16) Kulendzaba ya-Abrahama, Jehova wangenela futsi wamnika sihhanca kutsi anikele sona esikhundleni sa-Isaka.
^ sig. 9 Davide abesengumfana ngesikhatsi abulala Goliyathi, futsi abeneminyaka lengaba ngu-30 ngesikhatsi kufa Jonathani. (1 Samuweli 17:33; 31:2; 2 Samuweli 5:4) Jonathani labeneminyaka lengu-60 ngesikhatsi afa, abemdzala ngeminyaka lengaba ngu-30 kuDavide.
^ sig. 10 Njengobe kubhaliwe encwadzini ya-1 Samuweli 23:17, Jonathani washo tintfo letisihlanu kute akhutsate Davide. (1) Wamcenga kutsi angesabi. (2) Wamcinisekisa ngekutsi imetamo yaSawula angeke iphumelele. (3) Wakhumbuta Davide kutsi utawunikwa bukhosi, njengobe Nkulunkulu abetsembisile. (4) Wetsembisa Davide kutsi uyawuhlala atsembekile kuye. (5) Waphindze wamtjela nekutsi naSawula imbala uyakubona kutsembeka kwakhe kuDavide.
^ sig. 19 Nawufuna kwengenta lwati lwakho ngendlela yekuphatsa umuntfu losusiwe nobe lotehlukanisile, fundza Sandzisanchazo lesinesihloko lesitsi “Indlela Yekuphatsa Umuntfu Losusiwe Ekuhlanganyeleni.”


text:
SICONGOSEKULINDZA No. 5 2017 | Tingilosi—Tikhona Mbamba Yini? Kungani Kubalulekile Kutsi Sati?
UCABANGANI?
Tikhona mbamba yini tingilosi? LiBhayibheli litsi:
“Dvumisani Simakadze, nine tingilosi takhe, nani machawe lanemandla, nine labenta livi lakhe, nilalele kukhuluma kwelivi lakhe.”—Tihlabelelo 103:20.
Le-Sicongosekulindza siveta kabanti loko liBhayibheli lelikushoko ngetingilosi kanye nendlela letikutsintsa ngayo kuphila kwetfu.
SIHLOKO LESINGUMGOGODLA
Tingilosi—Tingakutsintsa Njani Kuphila Kwakho?
Tintfo letiliciniso letenteka kubantfu tenta bantfu labanyenti bakholelwe kutsi kunemandla langetulu kwekwemuntfu latsintsa kuphila kwetfu.
SIHLOKO LESINGUMGOGODLA
Liciniso Lelimayelana Netingilosi
Kute lenye indzawo lekahle lapho singatfola khona timphendvulo mayelana netingilosi ngaphandle kwekutsi sifundze liBhayibheli.
SIHLOKO LESINGUMGOGODLA
Umuntfu Unayo Yini Ingilosi Yakhe Lemgadzile?
Ucabanga kutsi ingilosi nobe tingilosi tingakuvikela?
SIHLOKO LESINGUMGOGODLA
Tikhona Yini Tingilosi Letimbi?
LiBhayibheli liniketa imphendvulo lecacile.
SIHLOKO LESINGUMGOGODLA
Tingasisita Njani Tingilosi?
Tikhatsi letinyenti, Nkulunkulu bekatfuma tidalwa temoya kutsi tisite bantfu.
Bewati Yini?
Jesu beka betfuka yini bantfu lebebangesiwo emaJuda nakatsi ‘batinja’?
LIBHAYIBHELI LIYAKUGUCULA KUPHILA
Bengitsi Nkulunkulu Akekho
Kwenteka njani kutsi umuntfu lokhule angakholelwa kutsi Nkulunkulu ukhona futsi lobekalikhomanisi agcine sekatsandza liBhayibheli?
LINGISA KUKHOLWA KWABO
Nkulunkulu Wambita Ngekutsi “Inkhosatana”
Kungani bekufaneleka kutsi Sara abitwe ngekutsi yinkhosatana?
Litsini LiBhayibheli?
Kubonakala shengatsi kuthula emhlabeni kanye nekuthula kwengcondvo ngeke kube khona nangabe kusenebubi kanye nekuhlupheka. Tiyoke tiphele yini letinkinga?


text:
Sifundvo 15
Kungani Kufanele Uchubeke Ufundza NgaJehova?
1. Kuchubeka kwakho nekufundza liBhayibheli kutakusita ngani?
Asingabati kutsi letimfundziso teliBhayibheli letisisekelo tilutfutfukisile lutsandvo lwakho ngaJehova. Lolutsandvo kudzingeka uchubeke usebentela kutsi luhlale lucinile. (1 Phetro 2:2) Kute uhlale unalelitsemba lekuphila lokuphakadze kufanele uchubeke usondzela kuNkulunkulu ngekutsi utadishe liVi lakhe.
Njengobe lwati lwakho ngaNkulunkulu lukhula, nekukholwa kwakho kutawucina. Kukholwa kutakusita kutsi ujabulise Nkulunkulu. (Hebheru 11:1, 6) Kutakwenta kutsi uphendvuke futsi wente lushintjo endleleni yakho yekuphila.
2. Lwati lwakho ngaNkulunkulu lungabasita njani labanye?
Kutatentakalela kutsi ufune kutjela labanye ngaloko lokufundzako, njengobe vele sonkhe sikujabulela kutjela labanye tindzaba letimnandzi. Njengobe uchubeka nekufundza liBhayibheli, utawufundza nendlela yekulisebentisa kahle kute uchazele labanye ngekukholwa kwakho kuJehova nasetindzabeni letimnandzi.
Bantfu labanyenti bacala kushumayela ngetindzaba letimnandzi etihlotjeni tabo nakubangani babo. Kufanele usebentise kuhlakanipha nawutawenta njalo. Kunekumane nje ubatjele kutsi inkholo yabo ayikalungi, kufanele ubatjele ngetetsembiso taNkulunkulu. Khumbula futsi nekutsi imvamisa bantfu bajatjuliswa tento takho temusa kunaloko lokushoko.
3. Bungaba njani buhlobo bakho naNkulunkulu?
Kufundza liVi laNkulunkulu kutawenta buhlobo bakho naJehova bukhule. Ngekuhamba kwesikhatsi, lobuhlobo bakho butawuba ngulobukhetseke kakhulu! Ecinisweni, utawuba yinceku yakhe futsi ujabulele nekuba lilunga lemndeni wakhe.
4. Yini lengakusita kute uchubeke utfutfuka?
Buhlobo bakho naNkulunkulu butawutfutfuka nawuchubeka nekutadisha liVi laNkulunkulu. (Hebheru 5:13, 14) Cela lomunye waboFakazi BaJehova kutsi akufundzele liBhayibheli asebentisa incwadzi letsi Lifundzisani Mbambambamba LiBhayibheli? Nawusolo uchubeka nekufundza liVi laNkulunkulu, nendlela yakho yekuphila itawuchubeka iphumelela.
LiBhayibheli licuketse “tindzaba letimnandzi taNkulunkulu lojabulako.” (1 Thimothi 1:11, NW) Ungakwati kusondzela kuye ngekutsi ube sedvutane nebantfu bakhe. (Hebheru 10:24, 25) Ngekuchubeka wenta imetamo yekufuna kumjabulisa, utawube ukhombisa kutsi unesifiso sekutfola kuphila lokunguko sibili—kuphila lokuphakadze. Kusondzela kuNkulunkulu, kukuphela kwentfo lencono kakhulu longayenta.
Fundza Kabanti
IMIHLANGANO YELIBANDLA
Yini leyentekako eHholweni LeMbuso?
Buka ngekhatsi kuze utibonele ngekwakho.
LUHLELO LWEKUFUNDZISWA NGELIBHAYIBHELI
Kungani Kufanele Utadishe LiBhayibheli?
LiBhayibheli linika tigidzi tebantfu labasemhlabeni wonkhe timphendvulo temibuto lebalulekile ekuphileni. Ungatsandza yini kuba ngulomunye wabo?
Lifundzisani Mbambambamba LiBhayibheli?
Sondzela KuNkulunkulu Ngemthandazo
Nkulunkulu uyakulalela yini nawuthantaza? Kute kuphendvuleke lombuto, kudzingeka ucale ucondze loko liBhayibheli lelikufundzisako ngemthantazo.